title: Padomes Lēmums 2006/865/KĀDP ( 2006. gada 28. novembris ), ar ko īsteno Vienoto rīcību 2005/824/KĀDP par Eiropas Policijas misiju Bosnijā un Hercegovinā (BiH)

text:
               1.12.2006

               LV

               Eiropas Savienības Oficiālais Vēstnesis

               L 335/46

      PADOMES LĒMUMS 2006/865/KĀDP
   (2006. gada 28. novembris),
   ar ko īsteno Vienoto rīcību 2005/824/KĀDP par Eiropas Policijas misiju Bosnijā un Hercegovinā (BiH)
   EIROPAS SAVIENĪBAS PADOME,
   ņemot vērā Padomes Vienoto rīcību 2005/824/KĀDP (2005. gada 24. novembris) par Eiropas Policijas misiju Bosnijā un Hercegovinā (BiH) (1), un jo īpaši tās 11. panta 2. punktu saistībā ar Līguma par Eiropas Savienību 23. panta 2. punkta otro ievilkumu,
   tā kā:

               (1)

               Padome 2005. gada 24. novembrī pieņēma Vienoto rīcību 2005/824/KĀDP, ar ko nosaka, ka ESPM turpina darbību līdz 2007. gada 31. decembrim. Atsauces finansējumu 2007. gadam nosaka katru gadu.

               (2)

               ESPM pilnvaras tiks īstenotas situācijā, kura var pasliktināties un varētu kaitēt Līguma 11. pantā izklāstīto Kopējās ārpolitikas un drošības politikas mērķu sasniegšanai,

         IR PIEŅĒMUSI ŠO LĒMUMU.
   1. pants
   1.   Atsauces finansējums, kas paredzēts izdevumu segšanai saistībā ar Vienotās rīcības 2005/824/KĀDP īstenošanu, 2007. gadam ir EUR 12 150 000.
   2.   Izdevumus, kurus finansē no 1. punktā minētās summas, pārvalda saskaņā ar procedūrām un noteikumiem, kas attiecas uz Eiropas Savienības vispārējo budžetu, tomēr izņēmuma kārtā jebkādi avansa maksājumi nepaliek Kopienas īpašumā.
   3.   Izdevumi ir atbilstīgi no 2006. gada 21. novembra.
   2. pants
   Šis lēmums stājas spēkā tā pieņemšanas dienā.
   3. pants
   Šo lēmumu publicē Eiropas Savienības Oficiālajā Vēstnesī.

      Briselē, 2006. gada 28. novembrī

            Padomes vārdā —

            priekšsēdētājs

         E. HEINÄLUOMA

      (1)  OV L 307, 25.11.2005., 55. lpp.


title: 2008/32/EK: Padomes Lēmums ( 2007. gada 6. decembris ), ar ko ieceļ amatā vienu Reģionu komitejas locekli un vienu komitejas locekļa aizstājēju no Beļģijas

text:
               11.1.2008

               LV

               Eiropas Savienības Oficiālais Vēstnesis

               L 8/10

      PADOMES LĒMUMS

   (2007. gada 6. decembris),
   ar ko ieceļ amatā vienu Reģionu komitejas locekli un vienu komitejas locekļa aizstājēju no Beļģijas
   (2008/32/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 263. pantu,
   ņemot vērā Beļģijas valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK, ar ko laikposmam no 2006. gada 26. janvāra līdz 2010. gada 25. janvārim ieceļ amatā Reģionu komitejas locekļus un to aizstājējus (1).

               (2)

               Pēc LETERME kunga pilnvaru laika beigām ir atbrīvojusies Reģionu komitejas locekļa vieta. Pēc SAUWENS kunga iecelšanas par komitejas locekli ir atbrīvojusies Reģionu komitejas locekļa aizstājēja vieta,

         IR NOLĒMUSI ŠĀDI.
   1. pants
   Ar šo uz atlikušo amata pilnvaru laiku līdz 2010. gada 25. janvārim Reģionu komitejā tiek iecelts:

               a)

               Reģionu komitejas loceklis:

                  Johan SAUWENS kungs, Flāmu parlamenta loceklis;
               un

               b)

               komitejas locekļa aizstājējs:

                  Ludwig CALUWE kungs, Flāmu parlamenta loceklis.

         2. pants
   Šis lēmums stājas spēkā tā pieņemšanas dienā.

      Briselē, 2007. gada 6. decembrī

            Padomes vārdā —

            priekšsēdētājs

         A. COSTA

      (1)  OV L 56, 25.2.2006., 75. lpp.


title: 2012/775/: Padomes Lēmums ( 2012. gada 6. decembris ) par nostāju, kas Eiropas Savienībai jāieņem Sadarbības komitejā, kura izveidota ar Nolīgumu par sadarbību un muitas savienību starp Eiropas Kopienu un tās dalībvalstīm, no vienas puses, un Sanmarīno Republiku, no otras puses, attiecībā uz sociālā nodrošinājuma sistēmu koordinēšanas noteikumu pieņemšanu

text:
               13.12.2012

               LV

               Eiropas Savienības Oficiālais Vēstnesis

               L 340/13

         PADOMES LĒMUMS
   (2012. gada 6. decembris)
   par nostāju, kas Eiropas Savienībai jāieņem Sadarbības komitejā, kura izveidota ar Nolīgumu par sadarbību un muitas savienību starp Eiropas Kopienu un tās dalībvalstīm, no vienas puses, un Sanmarīno Republiku, no otras puses, attiecībā uz sociālā nodrošinājuma sistēmu koordinēšanas noteikumu pieņemšanu
   (2012/775/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 79. panta 2. punkta b) apakšpunktu saistībā ar tā 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Nolīguma par sadarbību un muitas savienību starp Eiropas Kopienu un tās dalībvalstīm, no vienas puses, un Sanmarīno Republiku, no otras puses (1) (“Nolīgums”), 22. pantā ir paredzēts, ka Sadarbības komitejai jāpieņem noteikumi, lai īstenotu Nolīguma 21. pantā izklāstītos sociālā nodrošinājuma sistēmu koordinēšanas principus.

               (2)

               Saskaņā ar 1. un 2. pantu 21. protokolā par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, un neskarot minētā protokola 4. pantu, minētās dalībvalstis nepiedalās šā lēmuma pieņemšanā, un tām šis lēmums nav saistošs un nav jāpiemēro.

               (3)

               Saskaņā ar 1. un 2. pantu 22. protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un Dānijai šis lēmums nav saistošs un nav jāpiemēro.

               (4)

               Ir lietderīgi noteikt nostāju, kas Savienības vārdā ir jāieņem Sadarbības komitejā, attiecībā uz sociālā nodrošinājuma sistēmu koordinēšanas noteikumu pieņemšanu.

               (5)

               Tādēļ Savienības nostājas Sadarbības komitejā pamatā vajadzētu būt pievienotajam lēmuma projektam,

         IR PIEŅĒMUSI ŠO LĒMUMU.
   1. pants
   Nostājas, kas Eiropas Savienībai jāieņem Sadarbības komitejā, kura izveidota ar Nolīgumu par sadarbību un muitas savienību starp Eiropas Kopienu un tās dalībvalstīm, no vienas puses, un Sanmarīno Republiku, no otras puses, attiecībā uz sociālā nodrošinājuma sistēmu koordinēšanas noteikumu pieņemšanu pamatā ir Sadarbības komitejas lēmuma projekts, kas pievienots šim lēmumam.
   Savienības pārstāvji Sadarbības komitejā var vienoties par nelielām izmaiņām minētajā lēmuma projektā, nepieņemot papildu Padomes lēmumu.
   2. pants
   Šis lēmums stājas spēkā tā pieņemšanas dienā.

      Briselē, 2012. gada 6. decembrī

            Padomes vārdā –

            priekšsēdētāja

         S. CHARALAMBOUS

      (1)  OV L 84, 28.3.2002., 43. lpp.

      PROJEKTS
      ES UN SANMARĪNO SADARBĪBAS KOMITEJAS LĒMUMS Nr. …/…
      (… gada …)
      attiecībā uz sociālā nodrošinājuma sistēmu koordinēšanas noteikumu pieņemšanu
      SADARBĪBAS KOMITEJA,
      ņemot vērā Nolīgumu par sadarbību un muitas savienību starp Eiropas Kopienu un tās dalībvalstīm, no vienas puses, un Sanmarīno Republiku, no otras puses (1), un jo īpaši tā 22. pantu,
      tā kā:

                  (1)

                  Nolīguma par sadarbības un muitas savienību starp Eiropas Kopienu un tās dalībvalstīm, no vienas puses, un Sanmarīno Republiku, no otras puses (“Nolīgums”), 21. pantā noteikti Sanmarīno un dalībvalstu sociālā nodrošinājuma sistēmu koordinēšanas principi.

                  (2)

                  Nolīguma 22. pantā paredzēts, ka Sadarbības komitejai jāpieņem noteikumi, lai īstenotu minētos principus.

                  (3)

                  Attiecībā uz nediskriminācijas principa piemērošanu ar šo lēmumu nebūtu jāpiešķir nekādas papildu tiesības, ko radītu konkrēti fakti vai notikumi otras Līgumslēdzējas puses teritorijā, ja šādus faktus vai notikumus neņem vērā pirmās Līgumslēdzējas puses tiesību aktos, izņemot tiesības eksportēt konkrētus pabalstus.

                  (4)

                  Piemērojot šo lēmumu, Sanmarīno darba ņēmēju tiesības uz ģimenes pabalstiem būtu jāsaista ar nosacījumu, ka viņu ģimenes locekļi likumīgi dzīvo kopā ar viņiem dalībvalstī, kurā tie ir nodarbināti. Ja viņu ģimenes locekļi likumīgi dzīvo citā dalībvalstī, piemēro Eiropas Parlamenta un Padomes Regulu (ES) Nr. 1231/2010 (2010. gada 24. novembris), ar ko Regulu (EK) Nr. 883/2004 un Regulu (EK) Nr. 987/2009 attiecina arī uz tiem trešo valstu valstspiederīgajiem, uz kuriem minētās regulas neattiecas tikai viņu valstspiederības dēļ (2). Ar šo lēmumu nebūtu jāpiešķir tiesības uz ģimenes pabalstiem attiecībā uz tiem darba ņēmēja ģimenes locekļiem, kuri dzīvo valstī, kas nav dalībvalsts, piemēram, Sanmarīno.

                  (5)

                  Regula (ES) Nr. 1231/2010 attiecina Eiropas Parlamenta un Padomes Regulas (EK) Nr. 883/2004 (2004. gada 29. aprīlis) par sociālās nodrošināšanas sistēmu koordinēšanu (3) un Eiropas Parlamenta un Padomes Regulas (EK) Nr. 987/2009 (2009. gada 16. septembris), ar ko nosaka īstenošanas kārtību Regulai (EK) Nr. 883/2004 par sociālās nodrošināšanas sistēmu koordinēšanu (4), noteikumu piemērošanu arī uz tiem trešo valstu valstspiederīgajiem, uz kuriem minētās regulas noteikumi neattiecas viņu valstspiederības dēļ vien. Regulā (ES) Nr. 1231/2010 jau ir ietverts to apdrošināšanas periodu summēšanas princips, kurus Sanmarīno darba ņēmēji dažādās dalībvalstīs ir ieguvuši attiecībā uz tiesībām uz konkrētiem pabalstiem, kā izklāstīts Nolīguma 21. panta 2. punktā.

                  (6)

                  Lai veicinātu koordinēšanas noteikumu piemērošanu, iespējams, jānosaka speciāli noteikumi, kas atbilstu Sanmarīno tiesību aktu īpatnībām.

                  (7)

                  Lai nodrošinātu dalībvalstu un Sanmarīno sociālā nodrošinājuma sistēmu koordinēšanas raitu norisi, ir jāparedz īpaši noteikumi par sadarbību starp dalībvalstīm un Sanmarīno, kā arī starp attiecīgo personu un kompetentās valsts iestādi.

                  (8)

                  Lai aizsargātu personas, uz kurām attiecas šis lēmums, un lai nodrošinātu, ka, lēmumam stājoties spēkā, tās nezaudē kādas tiesības, būtu jāpieņem pārejas noteikumi,

            IR PIEŅĒMUSI ŠO LĒMUMU.
      I   DAĻA

         VISPĀRĒJI NOTEIKUMI

      1. pants
      Definīcijas
      1.   Šajā lēmumā:

                  a)

                  “Nolīgums” ir Nolīgums par sadarbību un muitas savienību starp Eiropas Kopienu un tās dalībvalstīm, no vienas puses, un Sanmarīno Republiku, no otras puses;

                  b)

                  “regula” ir Regula (EK) Nr. 883/2004, kā to piemēro Eiropas Savienības dalībvalstīs;

                  c)

                  “īstenošanas regula” ir Regula (EK) Nr. 987/2009;

                  d)

                  “dalībvalsts” ir Eiropas Savienības dalībvalsts;

                  e)

                  “darba ņēmējs” ir:

                              i)

                              dalībvalsts tiesību aktos – persona, kas veic darbību nodarbinātas personas statusā regulas 1. panta a) apakšpunkta nozīmē;

                              ii)

                              Sanmarīno tiesību aktos – persona, kas veic darbību nodarbinātas personas statusā minēto tiesību aktu nozīmē;

                  f)

                  “ģimenes loceklis” ir:

                              i)

                              dalībvalsts tiesību aktos – ģimenes loceklis regulas 1. panta i) apakšpunkta nozīmē;

                              ii)

                              Sanmarīno tiesību aktos – ģimenes loceklis minēto tiesību aktu nozīmē;

                  g)

                  “tiesību akti” ir:

                              i)

                              attiecībā uz dalībvalstīm – tiesību akti regulas 1. panta l) apakšpunkta nozīmē, kā to piemēro pabalstiem, uz kuriem attiecas šis lēmums;

                              ii)

                              attiecībā uz Sanmarīno – tiesību akti, ko Sanmarīno piemēro pabalstiem, uz kuriem attiecas šis lēmums;

                  h)

                  “pabalsti” ir:

                              i)

                              attiecībā uz dalībvalstīm – pabalsti regulas 3. panta nozīmē;

                              ii)

                              attiecībā uz Sanmarīno – atbilstīgie pabalsti, ko piemēro Sanmarīno;

                  i)

                  “eksportējami pabalsti” ir:

                              i)

                              attiecībā uz dalībvalstīm:

                                          —

                                          vecuma pensijas,

                                          —

                                          apgādnieka zaudējuma pabalsti,

                                          —

                                          pabalsti sakarā ar nelaimes gadījumiem darbā un arodslimībām,

                                          —

                                          invaliditātes pensijas saistībā ar nelaimes gadījumiem darbā un arodslimībām,

                                    regulas nozīmē, izņemot īpašus no iemaksām neatkarīgus naudas pabalstus, kas uzskaitīti regulas X pielikumā;

                              ii)

                              attiecībā uz Sanmarīno – atbilstīgie pabalsti, kas paredzēti Sanmarīno tiesību aktos, izņemot īpašus no iemaksām neatkarīgus naudas pabalstus, kā izklāstīts šā lēmuma I pielikumā.

            2.   Citiem šajā lēmumā izmantotajiem terminiem ir nozīme, kas tiem piešķirta:

                  a)

                  attiecībā uz dalībvalstīm – regulā un īstenošanas regulā;

                  b)

                  attiecībā uz Sanmarīno – atbilstīgajos tiesību aktos, kas piemērojami Sanmarīno.

            2. pants
      Personas, uz kurām attiecas lēmums
      Šis lēmums attiecas uz:

                  a)

                  darba ņēmējiem, kuri ir Sanmarīno valstspiederīgie un kuri ir vai ir bijuši likumīgi nodarbināti dalībvalsts teritorijā, un uz kuriem attiecas vai ir attiekušies vienas vai vairāku dalībvalstu tiesību akti, un viņu pārdzīvojušajiem tuviniekiem;

                  b)

                  šā panta a) punktā minēto darba ņēmēju ģimenes locekļiem ar noteikumu, ka minētie ģimenes locekļi likumīgi dzīvo vai dzīvojuši kopā ar attiecīgo darba ņēmēju šā darba ņēmēja nodarbinātības laikā dalībvalstī;

                  c)

                  darba ņēmējiem, kuri ir kādas dalībvalsts valstspiederīgie un kuri ir vai ir bijuši likumīgi nodarbināti Sanmarīno teritorijā, un uz kuriem attiecas vai ir attiekušies Sanmarīno tiesību akti, un viņu pārdzīvojušajiem tuviniekiem; un

                  d)

                  šā panta c) punktā minēto darba ņēmēju ģimenes locekļiem ar noteikumu, ka minētie ģimenes locekļi likumīgi dzīvo vai ir dzīvojuši kopā ar attiecīgo darba ņēmēju šā darba ņēmēja nodarbinātības laikā Sanmarīno.

            3. pants
      Vienlīdzīga attieksme
      1.   Attiecībā uz pabalstiem 1. panta 1. punkta h) apakšpunkta nozīmē attieksmē pret darba ņēmējiem, kuri ir Sanmarīno valstspiederīgie un kuri ir likumīgi nodarbināti kādā dalībvalstī, un visiem viņu ģimenes locekļiem, kas likumīgi dzīvo kopā ar viņiem, nedrīkst būt nekāda veida diskriminācijas valstspiederības dēļ salīdzinājumā ar to dalībvalstu valstspiederīgajiem, kurās šie darba ņēmēji ir nodarbināti.
      2.   Attiecībā uz pabalstiem 1. panta 1. punkta h) apakšpunkta nozīmē attieksmē pret darba ņēmējiem, kuri ir kādas dalībvalsts valstspiederīgie un kuri ir likumīgi nodarbināti Sanmarīno, un visiem viņu ģimenes locekļiem, kas likumīgi dzīvo kopā ar viņiem, nedrīkst būt nekāda veida diskriminācijas valstspiederības dēļ salīdzinājumā ar Sanmarīno valstspiederīgajiem.
      II   DAĻA

         ATTIECĪBAS STARP DALĪBVALSTĪM UN SANMARĪNO

      4. pants
      Atteikšanās no noteikumiem par dzīvesvietu
      1.   Eksportējamus pabalstus 1. panta 1. punkta i) apakšpunkta nozīmē, kurus ir tiesīgas saņemt 2. panta a) un c) punktā minētās personas, nesamazina, nepārveido, neaptur, neatsauc vai nekonfiscē, pamatojot ar to, ka pabalsta saņēmējs dzīvo:

                  i)

                  Sanmarīno teritorijā – attiecībā uz dalībvalsts tiesību aktos paredzētiem pabalstiem; vai

                  ii)

                  dalībvalsts teritorijā – attiecībā uz Sanmarīno tiesību aktos paredzētiem pabalstiem.

            2.   Darba ņēmēja ģimenes locekļi, kas minēti 2. panta b) punktā, ir tiesīgi saņemt eksportējamus pabalstus 1. panta 1. punkta i) apakšpunkta i) punkta nozīmē tāpat kā tāda darba ņēmēja ģimenes locekļi, kas ir attiecīgās dalībvalsts valstspiederīgais, – ja minētie ģimenes locekļi dzīvo Sanmarīno teritorijā.
      3.   Darba ņēmēja ģimenes locekļi, kas minēti 2. panta d) punktā, ir tiesīgi saņemt eksportējamus pabalstus 1. panta 1. punkta i) apakšpunkta ii) punkta nozīmē tāpat kā tāda darba ņēmēja ģimenes locekļi, kas ir Sanmarīno valstspiederīgais, – ja minētie ģimenes locekļi dzīvo dalībvalsts teritorijā.
      III   DAĻA

         DAŽĀDI NOTEIKUMI

      5. pants
      Sadarbība
      1.   Dalībvalstis un Sanmarīno cita citai sniedz visu informāciju par izmaiņām savos tiesību aktos, kas var ietekmēt šā lēmuma īstenošanu.
      2.   Pildot šo lēmumu, dalībvalstu un Sanmarīno iestādes piedāvā cita citai savus pakalpojumus un rīkojas tā, kā it kā tās īstenotu pašas savus tiesību aktus. Minēto iestāžu sniegtā administratīvā palīdzība parasti ir bez maksas. Tomēr dalībvalstu un Sanmarīno kompetentās iestādes var vienoties par dažu izdevumu kompensēšanu.
      3.   Pildot šo lēmumu, dalībvalstu un Sanmarīno iestādes var tieši sazināties cita ar citu un ar attiecīgajām personām vai šo personu pārstāvjiem.
      4.   Lai nodrošinātu šā lēmuma pareizu īstenošanu, iestādēm un personām, uz kurām attiecas šis lēmums, ir pienākums citai citu informēt un sadarboties.
      5.   Personas, uz kurām attiecas šis lēmums, iespējami drīz informē kompetentās dalībvalsts vai Sanmarīno iestādes, ja pēdējā no minētajām ir kompetentā valsts, un dzīvesvietas dalībvalsts vai Sanmarīno iestādes, ja pēdējā no minētajām ir dzīvesvietas valsts, par visām tām pārmaiņām saistībā ar viņu pašu vai viņu ģimenes stāvokli, kas ietekmē šo personu tiesības uz pabalstiem saskaņā ar šo lēmumu.
      6.   Ja netiek ievērots 5. punktā noteiktais informēšanas pienākums, tad saskaņā ar valsts tiesību aktiem var piemērot samērīgus pasākumus. Tomēr minētie pasākumi ir līdzvērtīgi tiem, ko saskaņā ar valsts tiesību aktiem piemēro līdzīgās situācijās, un ar tiem pabalsta pieprasītājiem nepadara par neiespējamu vai pārmērīgi neapgrūtina praksē izmantot saskaņā ar šo lēmumu piešķirtās tiesības.
      7.   Dalībvalstis un Sanmarīno var paredzēt, ka valsts noteikumos, ko izmanto, lai pārbaudītu atbilstību pabalstu saņemšanas tiesību nosacījumiem, tiek ņemts vērā fakts, ka pabalsta saņēmēji uzturas vai dzīvo ārpus tās valsts teritorijas, kurā atrodas debitoriestāde. Šādi noteikumi ir samērīgi, nediskriminējoši saistībā ar valstspiederību, un tie ir saskaņā ar šā lēmuma principiem. Šādus noteikumus paziņo Sadarbības komitejai.
      6. pants
      Administratīvās pārbaudes un medicīniskā izmeklēšana
      1.   Šo pantu piemēro 2. pantā minētajām personām, kuras saņem eksportējamos pabalstus 1. panta 1. punkta i) apakšpunkta nozīmē, kā arī iestādēm, kas ir atbildīgas par šā lēmuma īstenošanu.
      2.   Ja pabalstu saņēmējs vai pieprasītājs, vai minētās personas ģimenes loceklis uzturas vai dzīvo dalībvalsts teritorijā, bet debitoriestāde atrodas Sanmarīno, vai arī minētā persona uzturas vai dzīvo Sanmarīno, bet debitoriestāde atrodas dalībvalstī, medicīnisko izmeklēšanu pēc debitoriestādes pieprasījuma veic pabalsta saņēmēja uzturēšanās vai dzīvesvietas iestāde saskaņā ar procedūrām, kas noteiktas tiesību aktos, kurus piemēro minētā iestāde.
      Debitoriestāde paziņo uzturēšanās vietas vai dzīvesvietas iestādei par īpašām prasībām, kas vajadzības gadījumā jāievēro, un par aspektiem, attiecībā uz kuriem būtu jāveic medicīniskā izmeklēšana.
      Uzturēšanās vai dzīvesvietas iestāde nosūta ziņojumu debitoriestādei, kas pieprasīja veikt medicīnisko izmeklēšanu.
      Debitoriestāde patur tiesības pieprasīt pabalsta saņēmēja medicīnisko izmeklēšanu, ko veic tās izvēlēts ārsts, vai nu teritorijā, kurā pabalsta saņēmējs vai pieprasītājs uzturas vai dzīvo, vai valstī, kurā atrodas debitoriestāde. Tomēr pabalsta saņēmēju var aicināt atgriezties debitoriestādes valstī tikai tad, ja viņš var pārvietoties, nekaitējot savam veselības stāvoklim, un ja debitoriestāde sedz transporta un uzturēšanās izdevumus.
      3.   Ja pabalstu saņēmējs vai pieprasītājs vai minētās personas ģimenes loceklis uzturas vai dzīvo dalībvalsts teritorijā, bet debitoriestāde atrodas Sanmarīno, vai arī minētā persona uzturas vai dzīvo Sanmarīno, bet debitoriestāde atrodas kādā dalībvalstī, administratīvo pārbaudi pēc debitoriestādes pieprasījuma veic pabalsta saņēmēja uzturēšanās vietas vai dzīvesvietas iestāde.
      Uzturēšanās vai dzīvesvietas iestāde nosūta ziņojumu debitoriestādei, kas pieprasīja veikt administratīvo pārbaudi.
      Debitoriestāde patur tiesības pieprasīt pabalsta saņēmēja situācijas pārbaudi, ko veic tās izvēlēts speciālists. Tomēr pabalsta saņēmēju var aicināt atgriezties debitoriestādes valstī tikai tad, ja viņš var pārvietoties, nekaitējot savam veselības stāvoklim, un ja debitoriestāde sedz transporta un uzturēšanās izdevumus.
      4.   Viena vai vairākas dalībvalstis un Sanmarīno var vienoties par citiem administratīvajiem noteikumiem, ja tās par to informē Sadarbības komiteju.
      5.   Atkāpjoties no šā lēmuma 5. panta 2. punktā minētā principa par savstarpēju bezmaksas administratīvo palīdzību, šā panta 2. un 3. punktā minēto pārbaužu faktiskās izmaksas atmaksā tai iestādei, kurai tās uzdeva veikt debitoriestāde, kas tās pieprasīja.
      7. pants
      Nolīguma 24. panta piemērošana
      Nolīguma 24. pantu piemēro gadījumā, ja viena no Pusēm uzskata, ka otra Puse nav izpildījusi 5. un 6. pantā noteiktos pienākumus.
      8. pants
      Speciālie noteikumi par Sanmarīno tiesību aktu piemērošanu
      Sadarbības komiteja vajadzības gadījumā var šā lēmuma II pielikumā izklāstīt speciālus noteikumus Sanmarīno tiesību aktu piemērošanai.
      9. pants
      Administratīvās procedūras spēkā esošos divpusējos nolīgumos
      Var turpināt piemērot administratīvās procedūras, kas ietvertas spēkā esošajos divpusējos nolīgumos starp dalībvalsti un Sanmarīno, ar noteikumu, ka minētās procedūras nelabvēlīgi neietekmē attiecīgo personu tiesības un pienākumus, kas noteikti šajā lēmumā.
      10. pants
      Nolīgumi, kuri papildina šā lēmuma īstenošanas administratīvās procedūras
      Viena vai vairākas dalībvalstis un Sanmarīno var noslēgt nolīgumus, lai papildinātu šā lēmuma īstenošanas administratīvās procedūras, īpaši attiecībā uz krāpniecības un kļūdu novēršanu un apkarošanu.
      IV   DAĻA

         PĀREJAS UN NOBEIGUMA NOTEIKUMI

      11. pants
      Pārejas noteikumi
      1.   Nekādas tiesības saskaņā ar šo lēmumu neiegūst par laikposmu pirms šā lēmuma spēkā stāšanās dienas.
      2.   Ievērojot 1. punktu, tiesības saskaņā ar šo lēmumu iegūst pat tad, ja tās ir saistītas ar apstākļiem, kas radušies pirms dienas, kad tas stājies spēkā.
      3.   Visus pabalstus, kas nav piešķirti vai ir pārtraukti attiecīgās personas valstspiederības vai dzīvesvietas dēļ, pēc attiecīgās personas pieprasījuma piešķir vai atjauno no dienas, kad stājies spēkā šis lēmums, ar noteikumu, ka tiesības, kuras iepriekš ir bijušas par pamatu pabalstu piešķiršanai, nav izmantotas, saņemot vienreizēju maksājumu.
      4.   Ja 3. punktā minēto pieprasījumu iesniedz divos gados no šā lēmuma spēkā stāšanās dienas, tad saskaņā ar šo lēmumu iegūtās tiesības ir spēkā no minētās dienas, un pret attiecīgajām personām nevar vērst nevienas dalībvalsts vai Sanmarīno tiesību aktus par tiesību zaudēšanu vai ierobežošanu.
      5.   Ja 3. punktā minēto pieprasījumu iesniedz pēc tam, kad beidzies 4. punktā minētais divu gadu laikposms, tiesības, kuras nav zaudētas vai kurām nav termiņa ierobežojuma, ir spēkā no pieprasījuma iesniegšanas dienas, ievērojot jebkurus labvēlīgākus noteikumus, kuri ir paredzēti kādas dalībvalsts vai Sanmarīno tiesību aktos.
      12. pants
      Šā lēmuma pielikumi
      1.   Šā lēmuma pielikumi ir tā sastāvdaļa.
      2.   Pēc Sanmarīno vai Eiropas Savienības pieprasījuma pielikumus var grozīt ar Sadarbības komitejas lēmumu.
      13. pants
      Stāšanās spēkā
      Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

         …,

               Sadarbības komitejas vārdā –

               priekšsēdētājs

         (1)  OV L 84, 28.3.2002., 43. lpp.

         (2)  OV L 344, 29.12.2010., 1. lpp.

         (3)  OV L 166, 30.4.2004., 1. lpp.

         (4)  OV L 284, 30.10.2009., 1. lpp.

         I PIELIKUMS

            SANMARĪNO ĪPAŠO NO IEMAKSĀM NEATKARĪGO NAUDAS PABALSTU SARAKSTS

         II PIELIKUMS

            SPECIĀLI NOTEIKUMI SANMARĪNO TIESĪBU AKTU PIEMĒROŠANAI


title: 2011/189/ES: Padomes Lēmums ( 2010. gada 24. jūnijs ) par to, lai Eiropas Savienības vārdā parakstītu Konvenciju par tāljūras zvejas resursu saglabāšanu un pārvaldību Klusā okeāna dienvidu daļā

text:
               29.3.2011

               LV

               Eiropas Savienības Oficiālais Vēstnesis

               L 81/1

         PADOMES LĒMUMS
   (2010. gada 24. jūnijs)
   par to, lai Eiropas Savienības vārdā parakstītu Konvenciju par tāljūras zvejas resursu saglabāšanu un pārvaldību Klusā okeāna dienvidu daļā
   (2011/189/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 43. panta 2. punktu saistībā ar 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Savienība ir kompetenta saskaņā ar kopējo zivsaimniecības politiku pieņemt pasākumus jūras bioloģisko resursu saglabāšanai un noslēgt līgumus ar trešām valstīm un starptautiskām organizācijām.

               (2)

               Saskaņā ar Padomes Lēmumu 98/392/EK (1) Savienība ir Līgumslēdzēja puse Apvienoto Nāciju Organizācijas 1982. gada 10. decembra Jūras tiesību konvencijai, kurā noteikts, ka visiem starptautiskās kopienas locekļiem jāsadarbojas jūras bioloģisko resursu saglabāšanā un pārvaldībā.

               (3)

               Saskaņā ar Padomes Lēmumu 98/414/EK (2) Savienība ir Līgumslēdzēja puse Nolīgumam par Apvienoto Nāciju Organizācijas 1982. gada 10. decembra Jūras tiesību konvencijas noteikumu īstenošanu attiecībā uz transzonālo zivju krājumu un tālu migrējošo zivju krājumu saglabāšanu un apsaimniekošanu.

               (4)

               Padome 2007. gada 17. aprīlī pilnvaroja Komisiju Kopienas vārdā risināt sarunas par konvenciju par reģionālu zvejniecības pārvaldības organizāciju (RFMO) Klusā okeāna dienvidu daļā attiecībā uz zvejas resursiem, kuri neietilpst pastāvošo reģionālo zvejniecības pārvaldības organizāciju darbības jomā.

               (5)

               Sarunas sekmīgi noslēdzās Oklendā Jaunzēlandē+ 2009. gada 14. novembrī, pieņemot projektu Konvencijai par tāljūras zvejas resursu saglabāšanu un pārvaldību Klusā okeāna dienvidu daļā (turpmāk “konvencija”), kuras 36. panta 1. punktā paredzēts, ka to var parakstīt 12 mēnešos no 2010. gada 1. februāra.

               (6)

               Konvencijas mērķis ir, to efektīvi īstenojot, nodrošināt zvejas resursu ilglaicīgu saglabāšanu un ilgtspējīgu izmantošanu konvencijas darbības zonā.

               (7)

               Kuģi, kas peld ar Savienības dalībvalstu karogiem, izmanto zvejas resursus konvencijas apgabalā, un Savienība ir ieinteresēta aktīvi piedalīties šīs konvencijas īstenošanā.

               (8)

               Konvencija būtu jāparaksta,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināta Konvencijas par tāljūras zvejas resursu saglabāšanu un pārvaldību Klusā okeāna dienvidu daļā (turpmāk “konvencija”) parakstīšana, ņemot vērā minētās konvencijas noslēgšanu (3).
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt konvenciju, ņemot vērā tās noslēgšanu.
   3. pants
   Šis lēmums stājas spēkā tā pieņemšanas dienā.

      Luksemburgā, 2010. gada 24. jūnijā

            Padomes vārdā –

            priekšsēdētājs

         J. BLANCO LÓPEZ

      (1)  OV L 179, 23.6.1998., 1. lpp.

      (2)  OV L 189, 3.7.1998., 14. lpp.

      (3)  Konvencijas tekstu publicēs kopā ar lēmumu par tās noslēgšanu.


title: Lēmums Nr. A3 ( 2009. gada 17. decembris ) par to nepārtraukto nosūtīšanas periodu summēšanu, kas pabeigti saskaņā ar Padomes Regulu (EEK) Nr. 1408/71 un Eiropas Parlamenta un Padomes Regulu (EK) Nr. 883/2004  (Dokuments attiecas uz EEZ )un uz EK un Šveices nolīgumu

text:
               8.6.2010

               LV

               Eiropas Savienības Oficiālais Vēstnesis

               C 149/3

         LĒMUMS Nr. A3
   (2009. gada 17. decembris)
   par to nepārtraukto nosūtīšanas periodu summēšanu, kas pabeigti saskaņā ar Padomes Regulu (EEK) Nr. 1408/71 un Eiropas Parlamenta un Padomes Regulu (EK) Nr. 883/2004
   (Dokuments attiecas uz EEZ un uz EK un Šveices nolīgumu)
   2010/C 149/04
   ADMINISTRATĪVĀ KOMISIJA SOCIĀLĀS NODROŠINĀŠANAS SISTĒMU KOORDINĀCIJAI,
   ņemot vērā 72. panta a) punktu Eiropas Parlamenta un Padomes 2004. gada 29. aprīļa Regulā (EK) Nr. 883/2004 par sociālās nodrošināšanas sistēmu koordinēšanu (1), kurā paredzēts, ka Administratīvā komisija nodarbojas ar visiem administratīvajiem jautājumiem un ar interpretāciju saistītajiem jautājumiem, kas izriet no Regulas (EK) Nr. 883/2004 un Eiropas Parlamenta un Padomes Regulas (EK) Nr. 987/2009 (2) noteikumiem,
   ņemot vērā Padomes Regulas (EK) Nr. 883/2004 12. pantu,
   ņemot vērā Regulas (EK) Nr. 987/2009 5. pantu un 14. līdz 21. pantu,
   tā kā:

               (1)

               Šajā lēmumā “nosūtīšana” nozīmē jebkuru laika periodu, ko nodarbinātas vai pašnodarbinātas personas pavadījušas un kura laikā veikušas savu darbu citā dalībvalstī, nevis kompetentajā dalībvalstī, saskaņā ar Padomes Regulas (EEK) Nr. 1408/71 (3) 14. panta 1. punkta, 14.a panta 1. punkta, 14.b panta 1. punkta vai 14.b panta 2. punkta un Regulas (EK) Nr. 883/2004 12. panta 1. un 2. punkta noteikumiem.

               (2)

               Regulas (EK) Nr. 883/2004 12. pantā ir paredzēta atkāpe no vispārīgā noteikuma, kas izklāstīts minētās regulas 11. panta 3. punkta a) apakšpunktā, un 12. panta mērķis ir īpaši veicināt pakalpojumu sniegšanas brīvību tādiem darba devējiem, kas nosūta darba ņēmējus uz dalībvalstīm, kuras nav darba devēju uzņēmējdarbības veikšanas valstis, kā arī veicināt darba ņēmēju brīvību, pārvietojoties no vienas dalībvalsts uz citu. Turklāt šo noteikumu mērķis ir pārvarēt šķēršļus, kas varētu kavēt darba ņēmēju pārvietošanas brīvību, un veicināt iesaistīšanos saimnieciskajā darbībā, vienlaikus novēršot administratīvus sarežģījumus, īpaši darba ņēmējiem un uzņēmumiem.

               (3)

               Izšķirošie nosacījumi, lai piemērotu minētās regulas 12. panta 1. punktu, ir tiešas saistības pastāvēšana starp darba devēju un darba ņēmēju, ko viņš nodarbina, un saišu pastāvēšana starp darba devēju un dalībvalsti, kurā viņš veic uzņēmējdarbību. Izšķirošs nosacījums, lai piemērotu minētās regulas 12. panta 2. punktu, ir pastāvīgas pamatā līdzīgas darbības veikšana dalībvalstī, kurā persona veic uzņēmējdarbību.

               (4)

               Saskaņā ar Regulu (EEK) Nr. 1408/71 paredzamais nosūtīšanas periods nevar pārsniegt 12 mēnešus; neparedzētu apstākļu dēļ to var pagarināt par vēl maksimāli 12 mēnešiem. Saskaņā ar Regulu (EK) Nr. 883/2004 paredzamais nosūtīšanas ilgums kopā nevar pārsniegt 24 mēnešus.

               (5)

               Par visiem nepārtrauktā nosūtīšanas perioda pagarinājumiem, kas pārsniedz maksimālo regulā noteikto ilgumu, vajadzīga vienošanās saskaņā ar Regulas (EEK) Nr. 1408/71 17. pantu vai Regulas (EK) Nr. 883/2004 16. pantu.

               (6)

               Regulā (EK) Nr. 883/2004 nav iekļauti nepārprotami pārejas noteikumi par to nosūtīšanas periodu summēšanu, kas pabeigti saskaņā ar Regulu (EEK) Nr. 1408/71 un Regulu (EK) Nr. 883/2004. Likumdevēja nodoms bija pagarināt maksimāli iespējamo paredzamo nosūtīšanas periodu no 12 mēnešiem līdz 24 mēnešiem. Citas nosūtīšanas procedūras un nosacījumi nav ievērojami mainīti.

               (7)

               Ņemot vērā juridisko nepārtrauktību starp vecajām un jaunajām regulām un lai nodrošinātu nosūtīšanas noteikumu vienādu piemērošanu pārejas periodā no Regulas (EEK) Nr. 1408/71 piemērošanas uz Regulas (EK) Nr. 883/2004 piemērošanu,
               saskaņā ar Regulas (EK) Nr. 883/2004 71. panta 2. punktā izklāstītajiem nosacījumiem,

         IR NOLĒMUSI ŠĀDI:

               1.

               Lai aprēķinātu nepārtraukto nosūtīšanas periodu saskaņā ar Regulu (EK) Nr. 883/2004, jāņem vērā visi nosūtīšanas periodi, kas pabeigti saskaņā ar Regulu (EEK) Nr. 1408/71, tā lai, piemērojot abas regulas, pabeigtais nepārtrauktās nosūtīšanas kopējais periods nepārsniegtu 24 mēnešus.

               2.

               Šo lēmumu publicē Eiropas Savienības Oficiālajā Vēstnesī. To piemēro no Regulas (EK) Nr. 987/2009 spēkā stāšanās dienas.

            Administratīvās komisijas priekšsēdētāja

         Lena MALMBERG

      (1)  OV L 166, 30.4.2004., 1. lpp.

      (2)  OV L 284, 30.10.2009., 1. lpp.

      (3)  OV L 149, 5.7.1971., 2. lpp.


title: 2011/597/ES: Eiropas Parlamenta Lēmums ( 2011. gada 10. maijs ) par Euratom Apgādes aģentūras kontu slēgšanu attiecībā uz 2009. finanšu gadu

text:
               27.9.2011

               LV

               Eiropas Savienības Oficiālais Vēstnesis

               L 250/209

         EIROPAS PARLAMENTA LĒMUMS
   (2011. gada 10. maijs)
   par Euratom Apgādes aģentūras kontu slēgšanu attiecībā uz 2009. finanšu gadu
   (2011/597/ES)
   EIROPAS PARLAMENTS,

               —

               ņemot vērā Euratom Apgādes aģentūras 2009. finanšu gada galīgos pārskatus,

               —

               ņemot vērā Revīzijas palātas ziņojumu par Euratom Apgādes aģentūras 2009. finanšu gada pārskatiem, ar Aģentūras atbildēm (1),

               —

               ņemot vērā Padomes 2011. gada 15. februāra ieteikumu (05892/2011 – C7-0052/2011),

               —

               ņemot vērā EK līguma 276. pantu un Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Padomes 2008. gada 12. februāra Lēmumu 2008/114/EK, Euratom, ar ko nosaka Euratom Apgādes aģentūras statūtus (3), un jo īpaši tā 8. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0144/2011),

               1.

               apstiprina Euratom Apgādes aģentūras kontu slēgšanu attiecībā uz 2009. finanšu gadu;

               2.

               uzdod priekšsēdētājam šo lēmumu nosūtīt Euratom Apgādes aģentūras ģenerāldirektoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV C 338, 14.12.2010., 6. lpp.

      (2)  OV L 248, 16.9.2002., 1. lpp.

      (3)  OV L 41, 15.2.2008., 15. lpp.

      (4)  OV L 357, 31.12.2002., 72. lpp.


title: 2010/222/: Komisijas Lēmums ( 2010. gada 19. aprīlis ) par Eiropas Komisijas iesaistīšanos Pasaules Bioenerģijas partnerībā

text:
               20.4.2010

               LV

               Eiropas Savienības Oficiālais Vēstnesis

               L 98/12

         KOMISIJAS LĒMUMS
   (2010. gada 19. aprīlis)
   par Eiropas Komisijas iesaistīšanos Pasaules Bioenerģijas partnerībā
   (2010/222/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:

               (1)

               Eiropas Savienība enerģētikas jomā ir izvirzījusi mērķi kāpināt atjaunojamās enerģijas izmantošanu, lai vairotu energoapgādes drošību un samazinātu enerģijas lietošanas radītās siltumnīcefekta gāzu emisijas. Bioenerģija ir svarīgs atjaunojamās enerģijas stratēģijas elements. Savienība tiecas izveidot ilgtspējīgu biomasas ražošanu un ir pieņēmusi biodegvielu un bioloģisko šķidro kurināmo ilgtspējības kritērijus.

               (2)

               Īstenojot sadarbību ar starptautiskiem partneriem, tostarp jaunattīstības valstīm, Komisija aktīvi iesaistās dialogos un citos sadarbības pasākumos, kas veltīti enerģētikas jautājumiem. Bioenerģijas potenciālu pilnībā varēs izmantot tikai tad, ja arī citas valstis izveidos ilgtspējīgi īstenojamas bioenerģijas stratēģijas. Ilgtspējīgas enerģijas ražošanas plašu ieviešanu var krietni paātrināt, izveidojot piemērotas starptautiskas sistēmas.

               (3)

               G8 valstis 2005. gadā pieņēma Glenīglas Rīcības plānu, kurā pausts atbalsts Pasaules Bioenerģijas partnerības izveidei, lai sekmētu plašāku un rentablāku biomasas un biodegvielu izmantošanu, īpaši jaunattīstības valstīs. Pasaules Bioenerģijas partnerība ir izveidojusi darba grupas siltumnīcefekta gāzu metodikas un ilgtspējības jautājumos, lai veicinātu bioenerģijas ilgtspējīgu izmantošanu.

               (4)

               Pasaules Bioenerģijas partnerības priekšsēdētājs 2007. gada 12. aprīļa vēstulē Komisijas priekšsēdētājam Ž. M. Barrozu aicināja Komisiju pievienoties Pasaules Bioenerģijas partnerībai un šo uzaicinājumu ir paudis atkārtoti.

               (5)

               Dalība Pasaules Bioenerģijas partnerībā Komisijai dos iespēju labāk koordinēt attiecīgās starptautiskās darbības bioenerģijas un ilgtspējības jomā.

               (6)

               Pasaules Bioenerģijas partnerības darbību nodrošina partneru iemaksas. Iemaksas ir brīvprātīgas, un lēmums par dalību partnerībā neuzliek Komisijai saistības veikt finanšu iemaksas no kopējā budžeta,

         IR PIEŅĒMUSI ŠO LĒMUMU.
   1. pants
   Eiropas Komisija (turpmāk “Komisija”) kā partneris iesaistās Pasaules Bioenerģijas partnerībā.
   2. pants
   Enerģētikas komisārs vai viņa iecelts pārstāvis ir pilnvarots Komisijas vārdā parakstīt Pasaules Bioenerģijas partnerības statūtus.

      Briselē, 2010. gada 19. aprīlī

            Komisijas vārdā –

            Komisijas loceklis

         Günther OETTINGER


title: Padomes Lēmums (KĀDP) 2015/1141 (2015. gada 13. jūlijs), ar ko groza Lēmumu 2012/392/KĀDP par Eiropas Savienības KDAP misiju Nigērā (EUCAP Sahel Niger)

text:
               14.7.2015

               LV

               Eiropas Savienības Oficiālais Vēstnesis

               L 185/18

         PADOMES LĒMUMS (KĀDP) 2015/1141
   (2015. gada 13. jūlijs),
   ar ko groza Lēmumu 2012/392/KĀDP par Eiropas Savienības KDAP misiju Nigērā (EUCAP Sahel Niger)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2012. gada 16. jūlijā pieņēma Lēmumu 2012/392/KĀDP (1).

               (2)

               Padome 2014. gada 22. jūlijā pieņēma Lēmumu 2014/482/KĀDP (2), ar ko līdz 2016. gada 15. jūlijam pagarina Lēmumu 2012/392/KĀDP un līdz 2015. gada 15. jūlijam nodrošina finanšu atsauces summu.

               (3)

               Eiropadome 2015. gada 23. aprīlī apņēmās stiprināt Savienības klātbūtni jūrā, novērst nelikumīgās migrācijas plūsmas un nostiprināt iekšējo solidaritāti un atbildību. Tā apņēmās palielināt atbalstu, cita starpā, Nigērai sauszemes robežu un maršrutu pārraudzīšanā un kontrolē, pamatojoties uz spēkā esošajām KDAP operācijām reģionā. Pēc starpposma stratēģiskās pārskatīšanas Politikas un drošības komiteja 2015. gada 13. maijā vienojās par jaunu operācijas virzienu, apvienojot iesaisti Niamejā ar pastāvīgu klātbūtni Agadesā.

               (4)

               Lēmums 2012/392/KĀDP būtu jāgroza, lai laikposmu, uz ko attiecas finanšu atsauces summa, pagarinātu līdz 2016. gada 15. jūlijam. Trīs mēnešos pēc šā lēmuma pieņemšanas, šī finanšu atsauces summa tiks pārskatīta, ņemot vērā turpmāko operatīvo plānošanu attiecībā uz divējādo pieeju, apvienojot pastiprinātu iesaisti Niamejā ar pastāvīgu klātbūtni Agadesā.

               (5)

                  EUCAP Sahel Niger tiks īstenota situācijā, kas var pasliktināties un varētu kavēt Līguma par Eiropas Savienību 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Lēmumu 2012/392/KĀDP groza šādi:

               1)

               lēmuma 13. panta 1. punktu aizstāj ar šādu:
               “1.   Finanšu atsauces summa, kas paredzēta ar EUCAP Sahel Niger saistīto izdevumu segšanai laikposmā no 2012. gada 16. jūlija līdz 2013. gada 31. oktobrim, ir EUR 8 700 000.
               Finanšu atsauces summa ar EUCAP Sahel Niger saistīto izdevumu segšanai laikposmā no 2013. gada 1. novembra līdz 2014. gada 15. jūlijam ir EUR 6 500 000.
               Finanšu atsauces summa ar EUCAP Sahel Niger saistīto izdevumu segšanai laikposmā no 2014. gada 16. jūlija līdz 2015. gada 15. jūlijam ir EUR 9 155 000.
               Finanšu atsauces summa ar EUCAP Sahel Niger saistīto izdevumu segšanai laikposmā no 2015. gada 16. jūlija līdz 2016. gada 15. jūlijam ir EUR 9 800 000.”;

               2)

               lēmuma 13.a pantu aizstāj ar šādu:
               “13.a pants
               Projektu vienība
               1.   EUCAP Sahel Niger sastāvā ir projektu vienība, lai apzinātu un īstenotu projektus, kuri ir saskanīgi ar misijas mērķiem un sekmē pilnvaru izpildi. EUCAP Sahel Niger attiecīgos gadījumos sekmē projektus, ko dalībvalstis un trešās valstis īsteno saskaņā ar savu atbildību jomās, kas attiecas uz EUCAP Sahel Niger, un lai atbalstītu tās mērķus, un sniedz konsultācijas par šādiem projektiem.
               2.   Ievērojot 3. punktu, EUCAP Sahel Niger ir pilnvarota vērsties pie ES un dalībvalstīm vai trešām valstīm pēc finansiāliem ieguldījumiem, lai īstenotu projektus, kuri apzināti kā tādi, kas konsekventi papildina EUCAP Sahel Niger citas darbības, ja projekti ir:

                           a)

                           paredzēti ar šo lēmumu saistītajā finanšu pārskatā; vai

                           b)

                           tikuši iekļauti pilnvaru termiņa laikā ar grozījumu finanšu pārskatā, ko pieprasījis misijas vadītājs.

                     Tiklīdz Komisija vai minētās valstis ir oficiāli ierosinājušas, ka to finansiālo ieguldījumu pārvaldīs EUCAP Sahel Niger, EUCAP Sahel Niger noslēdz vienošanos ar Komisiju vai minētajām valstīm, jo īpaši aptverot konkrētas procedūras trešo personu sūdzību izskatīšanai par kaitējumu, kuru radījušas EUCAP Sahel Niger darbības vai bezdarbība, lietojot minēto valstu piešķirtos līdzekļus. Līdzekļu devējas valstis nekādā gadījumā nevar uzskatīt, ka par EUCAP Sahel Niger darbību vai bezdarbību minēto valstu piešķirto līdzekļu izmantošanā ir atbildīga Savienība vai AP.
               3.   Finansiālo ieguldījumu, ko projektu vienībai sniedz ES vai trešās valstis, apstiprina PDK.”

         2. pants
   Šis lēmums stājas spēkā tā pieņemšanas dienā.
   To piemēro no 2015. gada 16. jūlija.

      Briselē, 2015. gada 13. jūlijā

            Padomes vārdā –

            priekšsēdētājs

         F. ETGEN

      (1)  Padomes Lēmums 2012/392/KĀDP (2012. gada 16. jūlijs) par Eiropas Savienības KDAP misiju Nigērā (EUCAP Sahel Niger) (OV L 187, 17.7.2012., 48. lpp.).

      (2)  Padomes Lēmums 2014/482/KĀDP (2014. gada 22. jūlijs), ar ko groza Lēmumu 2012/392/KĀDP par Eiropas Savienības KDAP misiju Nigērā (EUCAP Sahel Niger) (OV L 217, 23.7.2014., 31. lpp.).


title: Eiropas Parlamenta lēmums par izmeklēšanas komitejas izveidi saistībā ar sabiedrības Equitable Life Assurance Society krīzi

text:
C 287 E/158            LV                             Eiropas Savienības Oficiālais Vēstnesis                                       24.11.2006.
Trišdiena, 2006. gada 18. janvāris
              P6_TA(2006)0011
              Izmeklēšanas komiteja saistībā ar sabiedrību “Equitable Life”
              Eiropas Parlamenta lēmums par izmeklēšanas komitejas izveidi saistībā ar sabiedrības “Equitable
                                                          Life Assurance Society” krīzi
              Eiropas Parlaments,
              — ņemot vērā EK līguma 193. pantu,
              — ņemot vērā Eiropas Parlamenta, Padomes un Komisijas 1995. gada 19. aprīļa Lēmumu 95/167/EK,
                   Euratom, EOTK par sīki izstrādātiem Eiropas Parlamenta izmeklēšanas tiesību izmantošanas
                   noteikumiem (1),
              — ņemot vērā Reglamenta 176. pantu,
              — ņemot vērā, ka šo prasību iesniedza 213 Eiropas Parlamenta deputāti,
              — ņemot vērā Priekšsēdētāju konferences 2005. gada 14. decembra lēmumu, kurā tā principā piekrita
                   izveidot izmeklēšanas komiteju saistībā ar pieņēmumiem, kas izteikti lūgumrakstā Nr. 0611/2004, kuru
                   iesniedzis Artūrs Vaits (Arthur White, brits), un lūgumrakstā Nr. 0029/2005, ko iesniedzis Pols Braitvaits
                   (Paul Braithwaite, brits) “Equitable Members' Action Group” (EMAG) vārdā, kā arī citos lūgumrakstos par to
                   pašu tematu, kurus turpmāk iesniedza personas no Vācijas un Īrijas un kuri visi attiecās uz sabiedrību
                   “Equitable Life Assurance Society” (“Equitable Life”),
              1. nolemj izveidot izmeklēšanas komiteju, lai izmeklētu pieņēmumus par Kopienas tiesību pārkāpumiem
              vai Kopienas tiesību aktu nepareizu piemērošanu saistībā ar sabiedrības “Equitable Life” krīzi, neskarot valsts
              vai Kopienas tiesu kompetenci;
              2.    nolemj, ka izmeklēšanas komiteja:
              — izmeklēs pieņēmumus par Direktīvas 92/96/EEK (2), kas tagad ir kodificēta Direktīvā 2002/83/EK (3),
                   pārkāpumiem vai tās nepareizu piemērošanu, ko Apvienotās Karalistes kompetentās iestādes ir pieļā-
                   vušas saistībā ar sabiedrību “Equitable Life”, īpaši attiecībā uz regulatīvo režīmu un apdrošināšanas uzņē-
                   mumu finansiālā stāvokļa, tostarp maksātspējas, pienācīgas uzraudzības nodrošināšanu, pienācīgu
                   tehnisko noteikumu paredzēšanu un šo noteikumu izpildei vajadzīgo aktīvu nodrošināšanu;
              — šajā sakarā izvērtēs, vai Komisija ir pienācīgi izpildījusi tās pienākumu uzraudzīt pareizu un savlaicīgu
                   Kopienas tiesību aktu transponēšanu, un noteiks, vai radušos situāciju ir sekmējuši sistemātiski trūkumi;
              — izvērtēs pieņēmumus, ka Lielbritānijas regulatori vairāku gadu garumā – vismaz kopš 1989. gada – visu
                   laiku nav aizsargājuši apdrošinājuma ņēmējus, neveicot stingru sabiedrības “Equitable Life” grāmatve-
                   dības, noteikumu paredzēšanas prakses un finanšu stāvokļa pārraudzību;
              (1) OV L 113, 19.5.1995., 1. lpp.
              (2) Padomes Direktīva 92/96/EEK (1992. gada 10. novembris) par normatīvo un administratīvo aktu koordinēšanu attie-
                  cībā uz tiešo dzīvības apdrošināšanu, un ar ko groza Direktīvas 79/267/EEK un 90/619/EEK (Trešā dzīvības apdroši-
                  nāšanas direktīva), (OV L 360, 9.12.1992., 1. lpp.).
              (3) Eiropas Parlamenta un Padomes Direktīva 2002/83/EK (2002. gada 5. novembris) par dzīvības apdrošināšanu
                  (OV L 345, 19.12.2002., 1. lpp.). Direktīvā jaunākie grozījumi izdarīti ar Direktīvu 2005/68/EK (OV L 323,
                  9.12.2005., 1. lpp.).
 ---pagebreak--- 24.11.2006.          LV                            Eiropas Savienības Oficiālais Vēstnesis                                         C 287 E/159
                                                                                Trišdiena, 2006. gada 18. janvāris
            — izvērtē to patērētāju sūdzību statusu, kuri ir Eiropas pilsoņi, bet nav Apvienotās Karalistes pilsoņi, un
                 Apvienotās Karalistes un/vai tiesību aktos pieejamo līdzekļu atbilstību attiecībā uz apdrošinājuma
                 ņēmējiem no citām dalībvalstīm;
            — sniegs priekšlikumus, ko izmeklēšanas komiteja uzskatīs par nepieciešamiem šajā jautājumā;
            3. nolemj, ka izmeklēšanas komitejai 4 mēnešos pēc darba uzsākšanas jāsniedz Parlamentam pagaidu
            ziņojums, lai 12 mēnešos pēc šī lēmuma pieņemšanas sniegtu Parlamentam galīgo ziņojumu;
            4.    nolemj, ka izmeklēšanas komitejā darbosies 22 Eiropas Parlamenta deputāti.
            P6_TA(2006)0012
            Pagaidu komiteja saistībā ar iespējamo CIP veikto Eiropas valstu izmantošanu, lai
            pārvadātu un nelikumīgi turētu apcietinājumā gūstekņus
            Eiropas Parlamenta lēmums, ar ko izveido pagaidu komiteju saistībā ar iespējamo CIP veikto
                    Eiropas valstu izmantošanu, lai pārvadātu un nelikumīgi turētu apcietinājumā gūstekņus
            Eiropas Parlaments,
            — ņemot vērā Eiropas Savienības nostāju attiecībā uz brīvības, demokrātijas, cilvēktiesību un pamatbrī-
                 vību, kā arī tiesiskuma principiem, kas izklāstīti Līguma par Eiropas Savienību preambulā un jo īpaši
                 6. un 7. pantā,
            — paturot prātā to, ka saskaņā ar Eiropas Kopienu Tiesas tiesu praksi pamattiesību aizsardzība ir daļa no
                 Kopienas konstitucionālās kārtības,
            — paturot prātā to, ka cilvēka cieņas aizsardzība ir viens no galvenajiem 2000. gada 7. decembrī pasludi-
                 nātās Eiropas Savienības Pamattiesību hartas mērķiem un ka šī pamatvērtība tiek pārkāpta nežēlīgas,
                 necilvēcīgas vai pazemojošas izturēšanās pret personām gadījumā, neatkarīgi no tā, kādu iemeslu dēļ tā
                 tiek īstenota, un vai par to tieši vai netieši ir atbildīgas ES dalībvalstis un institūcijas,
            — ņemot vērā tā 2005. gada 15. decembra Rezolūciju par iespējamo CIP veikto Eiropas valstu izman-
                 tošanu, lai pārvadātu un nelikumīgi turētu apcietinājumā gūstekņus (1), kas saistībā ar Eiropas Padomē
                 pašreiz notiekošo izmeklēšanu paredz nepieciešamību izveidot pagaidu komiteju Eiropas Parlamentā,
                 lai papildinātu šādu izmeklēšanu, jo īpaši tādēļ, ka ir iejauktas dalībvalstis,
            — ņemot vērā Reglamenta 175. pantu,
            (1) Pieņemtie teksti, P6_TA(2005)0529.


title: 2013/80/ES: Komisijas Lēmums ( 2013. gada 13. februāris ), ar ko izbeidz antidempinga procedūru attiecībā uz bijušās Dienvidslāvijas Maķedonijas Republikas, Turcijas un Ukrainas izcelsmes metinātu dzelzs (izņemot čugunu) vai tērauda (izņemot nerūsējošo tēraudu) cauruļu un dobo profilu ar kvadrātisku vai taisnstūrveida šķērsgriezumu importu

text:
               14.2.2013

               LV

               Eiropas Savienības Oficiālais Vēstnesis

               L 43/36

         KOMISIJAS LĒMUMS
   (2013. gada 13. februāris),
   ar ko izbeidz antidempinga procedūru attiecībā uz bijušās Dienvidslāvijas Maķedonijas Republikas, Turcijas un Ukrainas izcelsmes metinātu dzelzs (izņemot čugunu) vai tērauda (izņemot nerūsējošo tēraudu) cauruļu un dobo profilu ar kvadrātisku vai taisnstūrveida šķērsgriezumu importu
   (2013/80/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2009. gada 30. novembra Regulu (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis (1) (turpmāk “pamatregula”), un jo īpaši tās 9. pantu,
   pēc apspriešanās ar padomdevēju komiteju,
   tā kā:
   A.   PROCEDŪRA

               (1)

               Eiropas Komisija (turpmāk “Komisija”) 2012. gada 16. februārī saņēma sūdzību par iespējamu kaitējumu, ko rada bijušās Dienvidslāvijas Maķedonijas Republikas, Turcijas un Ukrainas (turpmāk “attiecīgās valstis”) izcelsmes metinātu dzelzs (izņemot čugunu) vai tērauda (izņemot nerūsējošo tēraudu) cauruļu un dobo profilu ar kvadrātisku vai taisnstūrveida šķērsgriezumu (turpmāk “dobie profili”) imports par dempinga cenām.

               (2)

               Sūdzība tika iesniegta to Savienības ražotāju vārdā (turpmāk “sūdzības iesniedzēji”), kuri saražo vairāk nekā 25 % no kopējās Savienībā izgatavoto dobo profilu produkcijas. Sūdzībā bija ietverti pirmšķietami pierādījumi par dempingu un būtisku kaitējumu, ko radījis imports par dempinga cenām, un tie tika uzskatīti par pietiekamiem, lai pamatotu izmeklēšanas sākšanu.

               (3)

               Pēc apspriešanās ar padomdevēju komiteju Komisija, Eiropas Savienības Oficiālajā Vēstnesī publicējot paziņojumu (2), sāka antidempinga procedūru attiecībā uz attiecīgo valstu izcelsmes dobo profilu importu.

               (4)

               Komisija nosūtīja anketas Savienības ražošanas nozarei, ražotājiem eksportētājiem attiecīgajās valstīs, importētājiem un bijušās Dienvidslāvijas Maķedonijas Republikas, Turcijas un Ukrainas iestādēm. Ieinteresētajām personām tika dota iespēja paziņojumā par procedūras sākšanu noteiktajā termiņā rakstiski darīt zināmu savu viedokli un pieprasīt uzklausīšanu.

               (5)

               Tika uzklausītas visas ieinteresētās personas, kas to pieprasīja un norādīja konkrētus iemeslus, kāpēc tās būtu jāuzklausa.

         B.   SŪDZĪBAS ATSAUKŠANA UN PROCEDŪRAS IZBEIGŠANA

               (6)

               Sūdzības iesniedzēji 2012. gada 23. novembra vēstulē Komisijai oficiāli atsauca savu sūdzību.

               (7)

               Saskaņā ar pamatregulas 9. panta 1. punktu procedūru var izbeigt, ja sūdzība ir atsaukta, ja vien šāda izbeigšana nav pretrunā Savienības interesēm.

               (8)

               Komisija uzskatīja, ka šī procedūra būtu jāizbeidz, jo izmeklēšanā netika atklāti iemesli vai apsvērumi, kas liecinātu, ka šāda izbeigšana būtu pretrunā Savienības interesēm.

               (9)

               Par to tika attiecīgi informētas ieinteresētās personas, un tām tika dota iespēja sniegt piezīmes. Piezīmes par to, ka šāda izbeigšana būtu pretrunā Savienības interesēm, netika saņemtas.

               (10)

               Tāpēc Komisija secina, ka antidempinga procedūra attiecībā uz bijušās Dienvidslāvijas Maķedonijas Republikas, Turcijas un Ukrainas izcelsmes dobo profilu importu būtu jāizbeidz, nenosakot pasākumus,

         IR PIEŅĒMUSI ŠO LĒMUMU.
   1. pants
   Ar šo tiek izbeigta antidempinga procedūra attiecībā uz bijušās Dienvidslāvijas Maķedonijas Republikas, Turcijas un Ukrainas izcelsmes metinātu dzelzs (izņemot čugunu) vai tērauda (izņemot nerūsējošo tēraudu) cauruļu un dobo profilu ar kvadrātisku vai taisnstūrveida šķērsgriezumu, kurus patlaban klasificē ar KN kodiem 7306 61 92 un 7306 61 99, importu.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2013. gada 13. februārī

            Komisijas vārdā –

            priekšsēdētājs

         José Manuel BARROSO

      (1)  OV L 343, 22.12.2009., 51. lpp.

      (2)  OV C 96, 31.3.2012., 13. lpp.


title: 2014/898/KĀDP: Politikas un drošības komitejas Lēmums BiH/22/2014 ( 2014. gada 4. decembris ), ar ko ieceļ ES spēku komandieri Eiropas Savienības militārajai operācijai Bosnijā un Hercegovinā un atceļ Lēmumu BiH/19/2012

text:
               13.12.2014

               LV

               Eiropas Savienības Oficiālais Vēstnesis

               L 358/17

         POLITIKAS UN DROŠĪBAS KOMITEJAS LĒMUMS BiH/22/2014
   (2014. gada 4. decembris),
   ar ko ieceļ ES spēku komandieri Eiropas Savienības militārajai operācijai Bosnijā un Hercegovinā un atceļ Lēmumu BiH/19/2012

      (2014/898/KĀDP)

   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Vienoto rīcību 2004/570/KĀDP (2004. gada 12. jūlijs) par Eiropas Savienības militāro operāciju Bosnijā un Hercegovinā (1) un jo īpaši tās 6. panta 1. punktu,
   tā kā:

               (1)

               Saskaņā ar Vienotās rīcības 2004/570/KĀDP 6. panta 1. punktu Padome pilnvaroja Politikas un drošības komiteju (PDK) pieņemt turpmākus lēmumus par ES spēku komandiera iecelšanu.

               (2)

               PDK 2012. gada 27. novembrī pieņēma Lēmumu BiH/19/2012 (2), ar ko par ES spēku komandieri Eiropas Savienības militārajai operācijai Bosnijā un Hercegovinā iecēla ģenerālmajoru Dieter HEIDECKER.

               (3)

               ES operācijas komandieris ir ieteicis par jauno ES spēku komandieri Eiropas Savienības militārajai operācijai Bosnijā un Hercegovinā iecelt ģenerālmajoru Johann LUIF, kurš nomainītu ģenerālmajoru Dieter HEIDECKER.

               (4)

               ES Militārā komiteja ir atbalstījusi ieteikumu.

               (5)

               Tādēļ Lēmums BiH/19/2012 būtu jāatceļ.

               (6)

               Saskaņā ar 5. pantu Protokolā (Nr. 22) par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā.

               (7)

               Eiropadomes Kopenhāgenas sanāksmē 2002. gada 12. un 13. decembrī tika pieņemta deklarācija, kurā paziņoja, ka “Berlīnes plus” mehānisms un tā īstenošana attieksies vienīgi uz tām Savienības dalībvalstīm, kuras ir arī vai nu NATO dalībvalstis, vai “Partnerattiecības mieram” locekles un kuras attiecīgi noslēgušas divpusējus drošības līgumus ar NATO,

         IR PIEŅĒMUSI ŠO LĒMUMU.
   1. pants
   Ar šo ģenerālmajors Johann LUIF no 2014. gada 15. decembra tiek iecelts par ES spēku komandieri Eiropas Savienības militārajai operācijai Bosnijā un Hercegovinā.
   2. pants
   Ar šo tiek atcelts Lēmums BiH/19/2012.
   3. pants
   Šis lēmums stājas spēkā 2014. gada 15. decembrī.

      Briselē, 2014. gada 4. decembrī

            Politikas un drošības komitejas vārdā –

            priekšsēdētājs

         W. STEVENS

      (1)  OV L 252, 28.7.2004., 10. lpp.

      (2)  Politikas un drošības komitejas Lēmums BiH/19/2012 (2012. gada 27. novembris), ar ko ieceļ ES spēku komandieri Eiropas Savienības militārajai operācijai Bosnijā un Hercegovinā (OV L 333, 5.12.2012., 45. lpp.).


title: Padomes Lēmums (KĀDP) 2015/1780 (2015. gada 5. oktobris), ar ko groza Lēmumu 2012/392/KĀDP par Eiropas Savienības KDAP misiju Nigērā (EUCAP Sahel Niger)

text:
               6.10.2015

               LV

               Eiropas Savienības Oficiālais Vēstnesis

               L 259/21

         PADOMES LĒMUMS (KĀDP) 2015/1780
   (2015. gada 5. oktobris),
   ar ko groza Lēmumu 2012/392/KĀDP par Eiropas Savienības KDAP misiju Nigērā (EUCAP Sahel Niger)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2012. gada 16. jūlijā pieņēma Lēmumu 2012/392/KĀDP (1).

               (2)

               Padome 2014. gada 22. jūlijā pieņēma Lēmumu 2014/482/KĀDP (2), ar ko līdz 2016. gada 15. jūlijam pagarināja Lēmuma 2012/392/KĀDP piemērošanu un līdz 2015. gada 15. jūlijam nodrošināja finanšu atsauces summu.

               (3)

               Padome 2015. gada 13. jūlijā pieņēma Lēmumu (KĀDP) 2015/1141 (3), kas paredzēja finanšu atsauces summu līdz 2016. gada 15. jūlijam. Padome minētajā lēmumā uzsvēra, ka finanšu atsauces summa tiktu pārskatīta trīs mēnešu laikā no minētā lēmuma pieņemšanas, ņemot vērā turpmāko operatīvo plānošanu attiecībā uz divējādo pieeju, apvienojot pastiprinātu iesaisti Niamejā ar pastāvīgu klātbūtni Agadesā.

               (4)

               Ievērojot turpmāko operatīvo plānošanu, būtu jāpārskata finanšu atsauces summa laikposmam no 2015. gada 16. jūlija līdz 2016. gada 15. jūlijam.

               (5)

                  EUCAP Sahel Niger tiks īstenota situācijā, kas var pasliktināties un varētu kavēt Līguma par Eiropas Savienību 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Lēmuma 2012/392/KĀDP 13. panta 1. un 2. punktu aizstāj ar šādiem:

      “1.   Finanšu atsauces summa, kas paredzēta ar EUCAP Sahel Niger saistīto izdevumu segšanai laikposmā no 2012. gada 16. jūlija līdz 2013. gada 31. oktobrim, ir EUR 8 700 000.
      Finanšu atsauces summa ar EUCAP Sahel Niger saistīto izdevumu segšanai laikposmā no 2013. gada 1. novembra līdz 2014. gada 15. jūlijam ir EUR 6 500 000.
      Finanšu atsauces summa ar EUCAP Sahel Niger saistīto izdevumu segšanai laikposmā no 2014. gada 16. jūlija līdz 2015. gada 15. jūlijam ir EUR 9 155 000.
      Finanšu atsauces summa ar EUCAP Sahel Niger saistīto izdevumu segšanai laikposmā no 2015. gada 16. jūlija līdz 2016. gada 15. jūlijam ir EUR 18 400 000.
      2.   Visus izdevumus pārvalda saskaņā ar noteikumiem un procedūrām, ko piemēro Savienības vispārējam budžetam. Fizisku un juridisku personu dalība procedūrās, ar ko EUCAP Sahel Niger piešķir iepirkuma līgumu slēgšanas tiesības, ir bez ierobežojumiem. Turklāt EUCAP Sahel Niger iegādātajām precēm netiek piemēroti izcelsmes noteikumi.”

   2. pants
   Šis lēmums stājas spēkā tā pieņemšanas dienā.

      Luksemburgā, 2015. gada 5. oktobrī

            Padomes vārdā –

            priekšsēdētājs

         N. SCHMIT

      (1)  Padomes Lēmums 2012/392/KĀDP (2012. gada 16. jūlijs) par Eiropas Savienības KDAP misiju Nigērā (EUCAP Sahel Niger) (OV L 187, 17.7.2012., 48. lpp.).

      (2)  Padomes Lēmums 2014/482/KĀDP (2014. gada 22. jūlijs), ar ko groza Lēmumu 2012/392/KĀDP par Eiropas Savienības KDAP misiju Nigērā (EUCAP Sahel Niger) (OV L 217, 23.7.2014., 31. lpp.).

      (3)  Padomes Lēmums (KĀDP) 2015/1141 (2015. gada 13. jūlijs), ar ko groza Lēmumu 2012/392/KĀDP par Eiropas Savienības KDAP misiju Nigērā (EUCAP Sahel Niger) (OV L 185, 14.7.2015., 18. lpp.).


title: Padomes Lēmums (KĀDP) 2016/785 (2016. gada 19. maijs), ar ko groza Lēmumu 2013/183/KĀDP par ierobežojošiem pasākumiem pret Korejas Tautas Demokrātisko Republiku

text:
               20.5.2016

               LV

               Eiropas Savienības Oficiālais Vēstnesis

               L 131/73

         PADOMES LĒMUMS (KĀDP) 2016/785
   (2016. gada 19. maijs),
   ar ko groza Lēmumu 2013/183/KĀDP par ierobežojošiem pasākumiem pret Korejas Tautas Demokrātisko Republiku
   EIROPAS SAVIENĪBAS PADOME,
   ņemot vērā Līgumu par Eiropas Savienību,
   ņemot vērā Padomes Lēmumu 2013/183/KĀDP (2013. gada 22. aprīlis) par ierobežojošiem pasākumiem pret Korejas Tautas Demokrātisko Republiku un ar ko atceļ Lēmumu 2010/800/KĀDP (1), un jo īpaši tā 19. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2013. gada 22. aprīlī pieņēma Lēmumu 2013/183/KĀDP.

               (2)

               Ņemot vērā situācijas nopietnību Korejas Tautas Demokrātiskajā Republikā, Lēmuma 2013/183/KĀDP II pielikumā iekļautajā to fizisko un juridisko personu, vienību un struktūru sarakstā, kurām piemēro ierobežojošus pasākumus, būtu jāpievieno astoņpadsmit personas un viena vienība. Būtu arī jāatjaunina ieraksti par divām personām, kas iekļautas minētajā pielikumā.

               (3)

               Tādēļ būtu attiecīgi jāgroza Lēmuma 2013/183/KĀDP II pielikums,

         IR PIEŅĒMUSI ŠO LĒMUMU.
   1. pants
   Lēmuma 2013/183/KĀDP II pielikumu groza tā, kā norādīts šā lēmuma pielikumā.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2016. gada 19. maijā

            Padomes vārdā –

            priekšsēdētājs

         A.G. KOENDERS

      (1)  OV L 111, 23.4.2013., 52. lpp.

      PIELIKUMS

                  1.

                  Lēmuma 2013/183/KĀDP II pielikuma I daļas A punktā turpmāk uzskaitītās personas pievieno sarakstā, kurā iekļautas tās personas un vienības, kas ir atbildīgas par KTDR kodolmateriālu, ballistisko raķešu vai citu masu iznīcināšanas ieroču programmām, vai personas vai vienības, kas rīkojas to vārdā vai vadībā, vai vienības, kas ir to īpašumā vai kontrolē, kurām piemēro ierobežojošus pasākumus:

                              Vārds, uzvārds
                              (un iespējamie pieņemtie vārdi, uzvārdi)

                              Informācija identificēšanai

                              Pamatojums

                              15.

                              Choe Kyong-song

                              KTDR armijas ģenerālpulkvedis. Korejas Darbaļaužu partijas Centrālās militārās komisijas, kura ir svarīga struktūra valsts aizsardzības jautājumos KTDR, bijušais loceklis. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              16.

                              Choe Yong-ho

                              KTDR armijas ģenerālpulkvedis, Korejas Darbaļaužu partijas Centrālās militārās komisijas, kura ir viena svarīgākajām struktūrām valsts aizsardzības jautājumos KTDR, bijušais loceklis. Gaisa spēku komandieris. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              17.

                              Hong Sung-Mu
                              (pieņemtais vārds Hung Sung-Mu)

                              Dzimšanas datums: 1.1.1942.

                              Munīcijas rūpniecības departamenta (Munitions Industry Department – MID) direktora vietnieks. Atbildīgs par parasto ieroču un raķešu, tostarp ballistisko raķešu programmu izstrādi. Viena no galvenajām personām, kas atbildīgas par kodolieroču rūpnieciskās izstrādes programmām. Šajā statusā atbildīgs par KTDR kodolieroču, ballistisko raķešu vai citu masu iznīcināšanas ieroču programmām.

                              18.

                              Jo Chun Ryong
                              (pieņemtie vārdi: Cho Chun Ryo'ng, Jo Chun-Ryong, Jo Cho Ryong)

                              Dzimšanas datums: 4.4.1960.

                              Otrās ekonomikas komitejas (Second economic committee) priekšsēdētājs kopš 2014. gada un atbildīgs par KTDR munīcijas rūpnīcu un ražotņu vadību. Otrā ekonomikas komiteja tika iekļauta sarakstā saskaņā ar ANO DPR 2270 (2016), jo tā ir iesaistīta KTDR raķešu programmas svarīgākajos aspektos, ir atbildīga par KTDR ballistisko raķešu izgatavošanu vai pārrauga to un vada uzņēmuma KOMID, kas ir KTDR galvenā bruņojuma tirdzniecības vienība, darbības. Valsts aizsardzības komisijas loceklis. Ir piedalījies vairākās ballistisko raķešu programmās. Viens no galvenajiem KTDR ieroču rūpniecības vadītājiem. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              19.

                              Jo Kyongchol

                              KTDR armijas ģenerālis, Korejas Darbaļaužu partijas Centrālās militārās komisijas, kura ir svarīga struktūra valsts aizsardzības jautājumos KTDR, bijušais loceklis. Militārās drošības pavēlniecības direktors. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              20.

                              Kim Chun-sam

                              Ģenerālleitnants, Korejas Darbaļaužu partijas Centrālās militārās komisijas, kura ir svarīga struktūra valsts aizsardzības jautājumos KTDR, bijušais loceklis. KTDR armijas Militārā štāba operāciju departamenta direktors un Militārā štāba priekšnieka pirmais vietnieks. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              21.

                              KIM Chun-sop

                              Valsts aizsardzības komisijas, kura ir svarīga struktūra valsts aizsardzības jautājumos KTDR, loceklis. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              22.

                              KIM Jong-gak

                              Dzimšanas datums: 20.7.1941.
                              Dzimšanas vieta: Pyongyang

                              KTDR armijas vicemaršals, Korejas Darbaļaužu partijas Centrālās militārās komisijas, kura ir viena no svarīgākajām struktūrām valsts aizsardzības jautājumos KTDR, bijušais loceklis. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              23.

                              Kim Rak Kyom
                              (pieņemtais vārds KIM Rak-gyom)

                              Četrzvaigžņu ģenerālis, Stratēģisko spēku (jeb Stratēģisko raķešspēku (Strategic Rocket Forces)) komandieris, par ko ziņots, ka tas tagad komandē četras stratēģisko un taktisko raķešu vienības, tostarp KN08 (ICBM) brigādi. Savienotās valstis Stratēģiskos spēkus ir iekļāvušas sarakstā, jo tie iesaistās darbībās, kas būtiski veicinājušas masu iznīcināšanas ieroču vai to piegādes līdzekļu izplatīšanu. Korejas Darbaļaužu partijas Centrālās militārās komisijas, kura ir svarīga struktūra valsts aizsardzības jautājumos KTDR, bijušais loceklis. Plašsaziņas līdzekļu ziņojumos KIM identificēta kā persona, kas kopā ar KIM Jung Un bija klāt 2016. gada aprīļa ICBM dzinēja izmēģinājumā. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              24.

                              Kim Won-hong

                              Dzimšanas datums: 7.1.1945.
                              Dzimšanas vieta: Pyongyang

                              Pases Nr.: 745310010

                              Ģenerālis, Valsts drošības departamenta direktors. Valsts drošības ministrs. Korejas Darbaļaužu partijas Centrālās militārās komisijas un Valsts aizsardzības komisijas, kuras ir svarīgākās struktūras valsts aizsardzības jautājumos KTDR, loceklis. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              25.

                              Pak Jong-chon

                              KTDR armijas ģenerālpulkvedis, Korejas Tautas bruņoto spēku pavēlnieks, štāba priekšnieka vietnieks un Ugunsspēka pavēlniecības departamenta direktors. Militārā štāba priekšnieks un Artilērijas pavēlniecības departamenta direktors. Korejas Darbaļaužu partijas Centrālās militārās komisijas, kura ir svarīga struktūra valsts aizsardzības jautājumos KTDR, bijušais loceklis. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              26.

                              Ri Jong-su

                              Viceadmirālis, Korejas Darbaļaužu partijas Centrālās militārās komisijas, kura ir svarīga struktūra valsts aizsardzības jautājumos KTDR, bijušais loceklis. Korejas jūras spēku virspavēlnieks; Korejas jūras spēki ir iesaistīti ballistisko raķešu programmu izstrādē un KTDR jūras kara spēku kodolspēju attīstīšanā. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              27.

                              Son Chol-ju

                              Korejas Tautas bruņoto spēku ģenerālpulkvedis un Gaisa spēku un pretgaisa aizsardzības spēku politiskais direktors, kas pārrauga modernizēto pretgaisa aizsardzības raķešu attīstību. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              28.

                              Yun Jong-rin

                              Ģenerālis, Korejas Darbaļaužu partijas Centrālās militārās komisijas bijušais loceklis un Valsts aizsardzības komisijas loceklis, kuras ir svarīgākās struktūras valsts aizsardzības jautājumos KTDR. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              29.

                              Pak Yong-sik

                              Četrzvaigžņu ģenerālis, Valsts drošības departamenta loceklis, aizsardzības ministrs. Korejas Darbaļaužu partijas Centrālās militārās komisijas un Valsts aizsardzības komisijas, kuras ir svarīgākās struktūras valsts aizsardzības jautājumos KTDR, loceklis. Bija klāt ballistisko raķešu izmēģinājumos 2016. gada martā. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              30.

                              Hong Yong Chil

                              Munīcijas rūpniecības departamenta (Munitions Industry Department – MID) direktora vietnieks. Munīcijas rūpniecības departaments, ko ANO DP iekļāva sarakstā 2016. gada 2. martā, ir iesaistīts KTDR raķešu programmas svarīgākajos aspektos. MID ir atbildīgs par KTDR ballistisko raķešu, tostarp Taepo Dong-2, izstrādes uzraudzīšanu, ieroču ražošanas un pētniecības un izstrādes programmu uzraudzīšanu. Otrā ekonomikas komiteja un Otrā dabaszinātņu akadēmija – arī iekļautas sarakstā 2010. gada augustā – ir pakļautas MID. Pēdējos gados MID ir strādājis pie KN08 uz ceļiem mobilu ICBM izstrādes. HONG pavadīja KIM Jong Un vairākos pasākumos saistībā ar KTDR kodolprogrammas un ballistisko raķešu programmas izstrādi, un tiek uzskatīts, ka viņam bija nozīmīga loma KTDR 2016. gada 6. janvāra kodolizmēģinājumā. Korejas Darbaļaužu partijas Centrālās komitejas direktora vietnieks. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              31.

                              Ri Hak Chol
                              (pieņemtie vārdi: RI Hak Chul, RI Hak Cheol)

                              Dzimšanas datums: 19.1.1963. vai 8.5.1966.
                              Pasu numuri: 381320634, PS- 563410163

                                 Green Pine Associated Corporation (Green Pine) prezidents. Saskaņā ar ANO Sankciju komiteju, Green Pine ir pārņēmis daudz uzņēmuma Korea Mining Development Trading Corporation (KOMID) darbību. Uzņēmumu KOMID komiteja sarakstā iekļāva 2009. gada aprīlī, un tas ir KTDR galvenais bruņojuma tirgotājs un ar ballistiskajām raķetēm un parastajiem ieročiem saistīto preču un aprīkojuma galvenais eksportētājs. Green Pine ir arī atbildīgs par aptuveni pusi no visa KTDR eksportētā bruņojuma un ar to saistītajiem materiāliem. Green Pine ir pakļauts sankcijām saistībā ar bruņojuma vai ar to saistīto materiālu eksportēšanu no Ziemeļkorejas. Green Pine specializācija ir jūras spēku iekārtu un ieroču, piemēram, zemūdeņu, militāro kuģu un raķešu sistēmu, ražošana, un šis uzņēmums ir eksportējis torpēdas un sniedzis tehnisko palīdzību ar aizsardzību saistītiem Irānas uzņēmumiem. ANO Drošības padome Green Pine ir iekļāvusi sarakstā.

                              32.

                              Yun Chang Hyok

                              Dzimšanas datums: 9.8.1965.

                              Satelītu kontroles centra, National Aerospace Development Administration (NADA), direktora vietnieks. NADA ir pakļauts sankcijām saskaņā ar ANO DPR 2270 (2016) par iesaistīšanos KTDR kosmosa zinātnes un tehnoloģiju, tostarp satelītu palaišanas un nesējraķešu, izstrādē. ANO DPR 2270 (2016) nosodīja KTDR satelīta palaišanu, kas notika 2016. gada 7. februārī, jo tika izmantota ballistisko raķešu tehnoloģija un nopietni pārkāptas rezolūcijas 1718 (2006) 1874 (2009), 2087 (2013) un 2094 (2013). Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                  2.

                  Lēmuma 2013/183/KĀDP II pielikuma I daļas B punktā turpmāk minēto vienību pievieno to vienību sarakstā, kas ir atbildīgas par KTDR kodolmateriālu, ballistisko raķešu vai citu masu iznīcināšanas ieroču programmām, uz kurām attiecas ierobežojošie pasākumi:

                              Nosaukums
                              (un iespējamie pieņemtie nosaukumi)

                              Informācija identificēšanai

                              Pamatojums

                              13.

                                 Strategic Rocket Forces (Stratēģiskie raķešspēki)

                              Šī vienība ietilpst KTDR valsts bruņotajos spēkos un ir iesaistīta ballistisko raķešu vai citu masu iznīcināšanas ieroču programmu izstrādē un operatīvā īstenošanā.

                  3.

                  Lēmuma 2013/183/KĀDP II pielikuma I daļas A punktā aizstāj ierakstus par turpmāk minētajām personām sarakstā, kurā iekļautas tās personas un vienības, kas ir atbildīgas par KTDR kodolmateriālu, ballistisko raķešu vai citu masu iznīcināšanas ieroču programmām, vai personas vai vienības, kas rīkojas to vārdā vai vadībā, vai vienības, kas ir to īpašumā vai kontrolē, kurām piemēro ierobežojošus pasākumus:

                              Vārds, uzvārds
                              (un iespējamie pieņemtie vārdi, uzvārdi)

                              Informācija identificēšanai

                              Pamatojums

                              3.

                                 CHU Kyu-Chang

                              (pieņemtais vārds JU Kyu-Chang)

                              Dzimšanas datums: 25.11.1928.
                              Dzimšanas vieta: Dienvidu Hamgyong province

                              Valsts aizsardzības komisijas, kura ir svarīga struktūra valsts aizsardzības jautājumos KTDR, loceklis. Korejas Darbaļaužu partijas Centrālās komitejas Munīcijas departamenta bijušais direktors. Šajā statusā atbildīgs par atbalsta sniegšanu KTDR kodolmateriālu, ballistisko raķešu vai citu masu iznīcināšanas ieroču programmām vai to veicināšanu.

                              8.

                              PAEK Se-bong

                              Dzimšanas gads: 1946.

                              Korejas Darbaļaužu partijas Centrālās komitejas Otrās ekonomikas komitejas bijušais priekšsēdētājs (atbildīgs par ballistisko raķešu programmu). Valsts aizsardzības komisijas loceklis.


title: 2010/118/CFSP: Padomes Lēmums 2010/118/KĀDP ( 2010. gada 25. februāris ), ar ko pagarina pilnvaras Eiropas Savienības Īpašajam pārstāvim Kosovā

text:
               26.2.2010

               LV

               Eiropas Savienības Oficiālais Vēstnesis

               L 49/22

         PADOMES LĒMUMS 2010/118/KĀDP
   (2010. gada 25. februāris),
   ar ko pagarina pilnvaras Eiropas Savienības Īpašajam pārstāvim Kosovā (1)

   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 31. panta 2. punktu un 33. pantu,
   ņemot vērā priekšlikumu, ar ko nākusi klajā Savienības Augstā pārstāve ārlietās un drošības politikas jautājumos,
   tā kā:

               (1)

               Apvienoto Nāciju Organizācijas Drošības padome 1999. gada 10. jūnijā pieņēma Rezolūciju 1244.

               (2)

               Padome 2006. gada 15. septembrī pieņēma Vienoto rīcību 2006/623/KĀDP (2) par grupas izveidi, lai palīdzētu sagatavot iespējamas Kosovā izvietotas Starptautiskas civilas misijas izveidi, tostarp Eiropas Savienības Īpašā pārstāvja aspektu (SCM/ESĪP plānošanas grupa).

               (3)

               Eiropadome 2007. gada 13. un 14. decembrī uzsvēra, ka Eiropas Savienība (ES) ir gatava uzņemties vadošo lomu, lai sekmētu stabilitāti reģionā un panāktu jautājuma noregulēšanu, definējot Kosovas turpmāko statusu. Tā apliecināja Savienības gatavību palīdzēt Kosovai, lai panāktu ilgtspējīgu stabilitāti, tostarp ar Eiropas Drošības un aizsardzības politikas (EDAP) misijas starpniecību, kā arī sniedzot ieguldījumu Starptautiskā civilā biroja izveidē kā daļu no starptautiskās klātbūtnes.

               (4)

               Padome 2008. gada 4. februārī pieņēma Vienoto rīcību 2008/124/KĀDP par Eiropas Savienības tiesiskuma misiju Kosovā, EULEX KOSOVO
                   (3) un Vienoto rīcību 2008/123/KĀDP (4), ar ko Pieter FEITH kungu līdz 2009. gada 28. februārim iecēla par Eiropas Savienības Īpašo pārstāvi (ESĪP) Kosovā.

               (5)

               Padome 2009. gada 16. februārī pieņēma Vienoto rīcību 2009/137/KĀDP, ar ko ESĪP pilnvaras pagarināja līdz 2010. gada 28. februārim (5).

               (6)

               ESĪP pilnvaras būtu jāpagarina līdz 2010. gada 31. augustam. Tomēr ESĪP pilnvaras var beigties ātrāk, ja Padome pieņemtu tādu lēmumu pēc Savienības Augstā pārstāve ārlietās un drošības politikas jautājumos (AP) ieteikuma, kad būtu stājies spēkā lēmums, ar ko izveido Eiropas Ārējās darbības dienestu.

               (7)

               Stabilizācijas un asociācijas process ir stratēģisks pamats Savienības politikai attiecībā uz Rietumbalkānu reģionu, un Kosovai piemēro tā instrumentus, tostarp Eiropas partnerību, politisko un tehnisko dialogu kā daļu no SAP Uzraudzības mehānisma, kā arī saistītas Savienības palīdzības programmas.

               (8)

               ESĪP pilnvaras būtu jāīsteno sadarbībā ar Komisiju, lai nodrošinātu saskaņotību ar citām attiecīgām darbībām, kas ir Savienības kompetencē.

               (9)

               Padome ir noteikusi, ka ESĪP kompetenci un pilnvaras, kā arī Starptautiskā civilā pārstāvja kompetenci un pilnvaras piešķir vienai un tai pašai personai.

               (10)

               ESĪP īstenos savas pilnvaras situācijā, kas var pasliktināties un varētu kaitēt Līguma 21. pantā izklāstītajiem kopējās ārpolitikas un drošības politikas mērķiem,

         IR PIEŅĒMUSI ŠO LĒMUMU.
   1. pants
   Eiropas Savienības Īpašais pārstāvis
   Ar šo Eiropas Savienības Īpašā pārstāvja (ESĪP) Kosovā Pieter FEITH kunga pilnvaras tiek pagarinātas līdz 2010. gada 31. augustam. ESĪP pilnvaras var beigties ātrāk, ja Padome pieņemtu tādu lēmumu pēc AP ieteikuma, kad būtu stājies spēkā lēmums, ar ko izveido Eiropas Ārējās darbības dienestu.
   2. pants
   Politikas mērķi
   ESĪP pilnvaru pamatā ir Savienības politikas mērķi Kosovā. Tie ietver vadošo lomu, stiprinot stabilitāti reģionā un īstenojot risinājumu par Kosovas statusa noteikšanu nākotnē, kā mērķis ir izveidot stabilu, dzīvotspējīgu, mierīgu, demokrātisku un etniski daudzveidīgu Kosovu, kas sniedz ieguldījumu reģiona sadarbībā un stabilitātē, balstoties uz labām kaimiņattiecībām; Kosovu, kas ievēro tiesiskumu un aizsargā mazākumtautības un kultūras un reliģisko mantojumu.
   3. pants
   Pilnvaras
   Lai sasniegtu politikas mērķus, ESĪP ir pilnvarots:

               a)

               piedāvāt Savienības konsultācijas un atbalstu politiskajā procesā;

               b)

               veicināt vispārēju Savienības politikas koordināciju Kosovā;

               c)

               nodrošināt politisku vadību uz vietas Eiropas Savienības tiesiskuma misijas Kosovā (EULEX KOSOVO) vadītājam, tostarp par to jautājumu politiskajiem aspektiem, kas saistīti ar izpildes pienākumiem;

               d)

               nodrošināt konsekvenci un saskaņotību Savienības darbībās, kas vērstas uz sabiedrību. ESĪP preses pārstāvis ir galvenā Savienības kontaktpersona ar Kosovas masu informācijas līdzekļiem kopējās ārpolitikas un drošības politikas/kopējās drošības un aizsardzības politikas (KĀDP/KDAP) jautājumos. Visas darbības, kas saistītas ar plašsaziņas līdzekļiem un sabiedrības informēšanu, īstenos ciešā un nepārtrauktā koordinācijā ar Savienības Augstā pārstāvja ārlietās un drošības politikas jautājumos (AP) preses pārstāvi/Padomes sekretariāta Preses biroju;

               e)

               veicināt cilvēktiesību un pamatbrīvību, tostarp sieviešu un bērnu tiesību ievērošanas attīstību un konsolidāciju Kosovā saskaņā ar ES politiku cilvēktiesību jomā un ES pamatnostādnēm cilvēktiesību jomā.

         4. pants
   Pilnvaru īstenošana
   1.   ESĪP ir atbildīgs par pilnvaru īstenošanu AP pakļautībā.
   2.   Politikas un drošības komiteja (PDK) uztur priviliģētus sakarus ar ESĪP un ir galvenais ESĪP kontaktpunkts sakariem ar Padomi. PDK saskaņā ar savām pilnvarām, neskarot AP pilnvaras, dod ESĪP stratēģiskas norādes un politisku virzību.
   5. pants
   Finansējums
   1.   ESĪP pilnvaru īstenošanas izdevumiem paredzētā finanšu atsauces summa laikposmam no 2010. gada 1. marta līdz 2010. gada 31. augustam ir EUR 1 660 000.
   2.   Izdevumus, ko finansē no 1. punktā paredzētās summas, var veikt no 2010. gada 1. marta. Izdevumus pārvalda saskaņā ar procedūrām un noteikumiem, kurus piemēro Savienības vispārējam budžetam. Rietumbalkānu reģiona valstu valstspiederīgie var piedalīties konkursos par līgumiem.
   3.   Izdevumu pārvaldību veic, pamatojoties uz līgumu starp ESĪP un Komisiju. ESĪP sniedz Komisijai pārskatu par visiem izdevumiem.
   6. pants
   Komandas izveide un sastāvs
   1.   ES Īpašajam pārstāvim norīko īpaši atlasītu ES personālu, lai palīdzētu īstenot ESĪP pilnvaras un nodrošinātu saskaņotību, publicitāti un efektivitāti visām ES darbībām Kosovā. ESĪP saskaņā ar savām pilnvarām un atbilstīgajiem pieejamajiem finanšu līdzekļiem ir atbildīgs par savas komandas izveidi. Komandā iekļauj personas, kam, kā pilnvarās paredzēts, ir īpašas zināšanas konkrētos politikas jautājumos. ESĪP operatīvi informē Padomi un Komisiju par komandas sastāvu.
   2.   Dalībvalstis un Savienības iestādes var ierosināt personāla norīkošanu darbā pie ESĪP. Atalgojumu personālam, ko kāda dalībvalsts vai Savienības iestāde norīko darbā pie ESĪP, maksā attiecīgā dalībvalsts vai Savienības iestāde. Darbā pie ESĪP var nosūtīt arī ekspertus, ko dalībvalstis ir norīkojušas darbā uz Padomes Ģenerālsekretariātu. Starptautiskajiem personāla līgumdarbiniekiem ir kādas dalībvalsts valstspiederība.
   3.   Norīkotais personāls turpina būt nosūtītājas dalībvalsts vai Savienības nosūtītājas iestādes administratīvā pakļautībā, un tas veic savus pienākumus un rīkojas ESĪP pilnvaru interesēs.
   7. pants
   ESĪP un viņa personāla privilēģijas un imunitāte
   Par privilēģijām, imunitāti un citām garantijām, kas vajadzīgas ESĪP un viņa personāla locekļu misijas veikšanai un sekmīgai norisei, attiecīgi vienojas ar uzņēmēju pusi/uzņēmējām pusēm. Šajā nolūkā dalībvalstis un Komisija sniedz visu vajadzīgo atbalstu.
   8. pants
   Klasificētas informācijas drošība
   1.   ESĪP un viņa komandas locekļi ievēro drošības principus un minimālos standartus, kas paredzēti Padomes Lēmumā 2001/264/EK (2001. gada 19. marts), ar ko pieņem Padomes drošības reglamentu (6), jo īpaši – darbojoties ar klasificētu ES informāciju.
   2.   Saskaņā ar Padomes drošības reglamentu AP ir pilnvarota nodot NATO/KFOR to klasificēto ES informāciju un dokumentus, kuri ir izstrādāti pasākumu vajadzībām un kuru līmenis nepārsniedz līmeni “CONFIDENTIEL UE”.
   3.   Saskaņā ar Padomes drošības reglamentu ESĪP darbības vajadzībām AP ir pilnvarota nodot Apvienoto Nāciju Organizācijai (ANO) un Eiropas Drošības un sadarbības organizācijai (EDSO) to klasificēto ES informāciju un dokumentus, kuri ir izstrādāti pasākumu vajadzībām un kuru līmenis nepārsniedz līmeni “RESTREINT UE”. Šim nolūkam sagatavo vietējus noteikumus.
   4.   AP ir pilnvarota ar šo lēmumu saistītajām trešām personām nodot neklasificētus ES dokumentus, kas ir saistīti ar Padomes apspriedēm par operāciju un uz ko attiecas dienesta noslēpuma ievērošanas pienākums atbilstīgi Padomes reglamenta 6. panta 1. punktam (7).
   9. pants
   Pieeja informācijai un atbalsts loģistikas jomā
   1.   Dalībvalstis, Komisija un Padomes Ģenerālsekretariāts nodrošina, ka ESĪP var piekļūt jebkurai atbilstīgai informācijai.
   2.   Savienības delegācija un/vai dalībvalstis attiecīgā gadījumā nodrošina materiāli tehnisko atbalstu reģionā.
   10. pants
   Drošība
   Saskaņā ar Savienības politiku par tāda personāla drošību, kas izvietots ārpus Savienības, lai veiktu operatīvas darbības saskaņā ar Līguma V sadaļu, ESĪP saskaņā ar savām pilnvarām un drošības situāciju ģeogrāfiskajā teritorijā, par ko viņš ir atbildīgs, veic visus praktiski iespējamos pasākumus visa viņa tiešā pakļautībā esošā personāla drošībai, īpaši:

               a)

               izstrādājot konkrētai misijai drošības plānu, kura pamatā ir Padomes Ģenerālsekretariāta norādes, ietverot tai pielāgotus fiziskus, organizatoriskus un procesuālus drošības pasākumus, reglamentējot personāla drošu pārvietošanos uz misijas teritoriju un drošu pārvietošanos tajā, kā arī drošības pārkāpumu novēršanu un plānus ārkārtas situācijām un misijas evakuācijai;

               b)

               nodrošinot, ka visam personālam, kas izvietots ārpus Savienības, ir augsta riska apdrošināšana atbilstīgi apstākļiem misijas teritorijā;

               c)

               nodrošinot, ka visi komandas locekļi, ko izvieto ārpus Savienības, tostarp vietējie līgumdarbinieki, pirms vai pēc ierašanās misijas teritorijā ir piedalījušies atbilstīgās drošības apmācībās, kuru pamatā ir riska klasifikācija, ko misijas teritorijai piešķīris Padomes Ģenerālsekretariāts;

               d)

               nodrošinot, ka tiek īstenoti visi saskaņotie ieteikumi, kas sniegti pēc regulāra drošības izvērtējuma, un – saistībā ar vidusposma ziņojumu un pārskata ziņojumu par pilnvaru īstenošanu – rakstiski ziņojot AP, Padomei un Komisijai par šo ieteikumu īstenošanu un citiem drošības jautājumiem.

         11. pants
   Ziņošana
   ESĪP regulāri sniedz mutiskus un rakstiskus ziņojumus AP un PDK. Vajadzības gadījumā ESĪP ziņojumus sniedz arī Padomes darba grupām. Rakstiskus ziņojumus regulāri izsūta, izmantojot COREU tīklu. Pēc AP vai PDK ieteikuma ESĪP var sniegt ziņojumus arī Ārlietu padomei.
   12. pants
   Koordinācija
   1.   ESĪP veicina vispārēju Savienības politisko koordināciju. Viņš palīdz nodrošināt, lai visi Savienības instrumenti misijas norises vietā būtu saskaņoti Savienības politisko mērķu sasniegšanas nolūkā. ESĪP darbības koordinē ar Komisijas darbībām, kā arī attiecīgā gadījumā ar darbībām, ko reģionā veic citi ESĪP. ESĪP regulāri sniedz informatīvus ziņojumus dalībvalstu pārstāvniecībām un Savienības delegācijām.
   2.   Misijas norises vietā ESĪP uztur ciešu saikni ar Savienības delegāciju vadītājiem reģionā un dalībvalstu pārstāvniecību vadītājiem. Viņi dara visu iespējamo, lai palīdzētu ESĪP īstenot pilnvaras. ESĪP sniedz norādes EULEX KOSOVO vadītājam vietējos politiskos jautājumos, tostarp par to jautājumu politiskajiem aspektiem, kas saistīti ar izpildes pienākumiem. ESĪP un civilās operācijas komandieris vajadzības gadījumā savstarpēji apspriežas.
   3.   ESĪP uztur saikni arī ar attiecīgām vietējām organizācijām un citām starptautiskajām un reģionālajām struktūrām attiecīgajā teritorijā.
   4.   ESĪ kopā ar citiem Savienības darbību īstenotājiem attiecīgajā teritorijā uzlabo informācijas izplatīšanu un apmaiņu starp Savienības darbību īstenotājiem uz vietas, lai sasniegtu augstu situācijas kopīgas izpratnes un novērtēšanas pakāpi.
   13. pants
   Pārskatīšana
   Šā lēmuma īstenošanu un tā saderību ar citām Savienības darbībām reģionā regulāri pārskata. ESĪP pilnvaru termiņa beigās iesniedz pilnvaru īstenošanas pārskata ziņojumu AP, Padomei un Komisijai.
   14. pants
   Stāšanās spēkā
   Šis lēmums stājas spēkā tā pieņemšanas dienā.
   To piemēro no 2010. gada 1. marta.
   15. pants
   Publicēšana
   Šo lēmumu publicē Eiropas Savienības Oficiālajā Vēstnesī.

      Briselē, 2010. gada 25. februārī

            Padomes vārdā –

            priekšsēdētājs

         A. PÉREZ RUBALCABA

      (1)  Saskaņā ar Apvienoto Nāciju Drošības padomes Rezolūciju 1244 (1999).

      (2)  OV L 253, 16.9.2006., 29. lpp.

      (3)  OV L 42, 16.2.2008., 92. lpp.

      (4)  OV L 42, 16.2.2008., 88. lpp.

      (5)  OV L 46, 17.2.2009., 69. lpp. Grozījumi izdarīti ar Vienoto rīcību 2009/605/KĀDP (OV L 206, 8.8.2009., 20. lpp.).

      (6)  OV L 101, 11.4.2001., 1. lpp.

      (7)  Lēmums 2009/937/ES, ar ko pieņem Padomes reglamentu (OV L 325, 11.12.2009., 35. lpp.).


title: 2005/721/EK: Padomes lēmums (2005. gada 25. aprīlis) par protokola parakstīšanu un pagaidu piemērošanu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienu un tās dalībvalstīm, no vienas puses, un Tunisijas Republiku, no otras puses, lai ņemtu vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai

text:
                  21.10.2005

                  LV

                  Eiropas Savienības Oficiālais Vēstnesis

                  L 278/2

         PADOMES LĒMUMS
         (2005. gada 25. aprīlis)
         par protokola parakstīšanu un pagaidu piemērošanu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienu un tās dalībvalstīm, no vienas puses, un Tunisijas Republiku, no otras puses, lai ņemtu vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai
         (2005/721/EK)
         EIROPAS SAVIENĪBAS PADOME,
         ņemot vērā Eiropas Kopienas dibināšanas līgumu, un jo īpaši tā 310. pantu saistībā ar 300. panta 2. punkta pirmās daļas otro teikumu,
         ņemot vērā Aktu par jauno dalībvalstu pievienošanos Eiropas Savienībai, un jo īpaši tā 6. panta 2. punktu,
         ņemot vērā Komisijas priekšlikumu,
         tā kā:

                     (1)

                     2004. gada 10. februārī Padome pilnvaroja Komisiju Kopienas un tās dalībvalstu vārdā veikt sarunas ar Tunisijas Republiku par protokolu, ar kuru pielāgotu Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienu un tās dalībvalstīm, no vienas puses, un Tunisijas Republiku, no otras puses (1), lai ņemtu vērā jauno dalībvalstu pievienošanos Eiropas Savienībai.

                     (2)

                     Komisija ir veiksmīgi noslēgusi minētās sarunas.

                     (3)

                     Protokola, par ko tika veiktas sarunas ar Tunisijas Republiku, 12. panta 2. punkts paredz protokola pagaidu piemērošanu līdz tā spēkā stāšanās dienai.

                     (4)

                     Protokols būtu jāparaksta Kopienas vārdā un jāpiemēro uz laiku, ievērojot tā noslēgšanas iespēju nākotnē,

               IR PIEŅĒMUSI ŠO LĒMUMU.

            1. pants
            Padomes priekšsēdētājs ar šo ir pilnvarots izraudzīties personu(-as), kas ir tiesīga(-as) Kopienas un tās dalībvalstu vārdā parakstīt protokolu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienu un tās dalībvalstīm, no vienas puses, un Tunisijas Republiku, no otras puses, lai ņemtu vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai.
            Protokola teksts ir pievienots šim lēmumam.

            2. pants
            Protokolu, kas minēts 1. pantā, provizoriski piemēro no 2004. gada 1. maija, ievērojot tā noslēgšanu nākotnē.

            Luksemburgā, 2005. gada 25. aprīlī

                  Padomes vārdā —

                  priekšsēdētājs

               J. ASSELBORN

            (1)  OV L 97, 30.3.1998., 2. lpp.